
NEVENKOVA LJUBAV 

Sentimentalna priča 


i 

Bio je suton lijep i krvav. 

Neven je stajao na obali morskoj i nijemo 
motrio igru valova. Lagani smiješak poigravao 
mu je usnicama, njegove plave sanjarske oči pile 
su čar rumena sunca, a valovitim kestenjastim 
vlasima poigravao se vlažni lahorić večeri. 

Čekao je Karmenu. Strah, da večeras ne će 
doći, posve mu obuze srce. Zadnje je vrijeme 
šutnja med njima. I slutio je nešto, a slutnja 
najviše boli: ona je porušila toliko sreće, uni- 
štila tolike ljubavi. 

Već se spuštao sumrak Sa obližnjeg tornja 
zvonilo je zvono Gospe od žalosti svoj večernji 
Angelus. A tamo u daljini drhtala je bol suzne 
mladosti i kroz akord plačljive mandoline cvi- 
lilo je zaljubljeno srce pjesmu o nesretnoj lju- 
bavi. 

Nevena obuze neko gorko čuvstvo. 

»Ah, Bože, ta to je njen glas iz čamca s mora. 
Zar mene više ne ljubi ona moja mala, slatka 
Karmen? One divne ko jagoda oči, one zlatne 
vlasi! . . . Zar ona sumnja u moju ljubav? Ah, 
ta moja prokleta narav. Ima časova, kad ni 
s kim po cijele dane nijedne riječi ne progovo- 
rim. I s njom sam zadnje vrijeme čudno, a kad- 
kad-i otresito govorio. I sinoć su joj bile vlažne 
oči. Pitao sam je za uzrok. Ona je šutjela. Ah, 
Karmen, dođi! . . .« 

Ali barka je sve dalje od obale plovila, a la- 
gani je udar vesala muklo, tihano odzvanjao. 

Neven je baš sutradan imao otputovati daleko 
od svog kraja. I sad je eto plakao, ko što se 
plakati može u krvavim sutonima i kasnim mje- 
sečnim noćima. I kroz suze je šaputao: 

Pozdravi mi srca mog milinje, 
more moje, drago more sinje . . . 

II 

Bilo je jutro, žuto jesenje jutro. Kroz crne 
oblačine prodirali su trakovi sunca. 

Neven je ustao. Iza neprospavane noći osje- 
ćao se potpuno klonuo. Ipak je morao putovati. 
Mučio se mišlju, bi li pošao pozdraviti Karmen. 

»Nju? Zar ću da u nje prosim ljubav? Gdje mi 
je ponos? Ne, ona me ne ljubi! . . .« 

I Neven se odricao Karmene, ali ipak nije sam 
sebe mogao uvjeriti, da ga ne ljubi. I sama 
pomisao na to strašno ga je boljela. 

Ipak je nije pošao pozdraviti. Ona ga je cije- 
log dana čekala. Ali uzalud. 

S večeri je Neven Smiljana čekao. Ta to mu 
je najdraži prijatelj bio. On je uvijek bio onaj, 
komu je otkrivao sve tajne svoje nutrine. 

Kad je parobrod skoro već imao otputovati, 
došao je Smiljan. 

Šutjeli su. Zašto? Nijesu ni sami znali. 

»I tebe, Smiljko, ostavljam kao i nju. Oboje 
sam vas ljubio. Ti mene, znam, ljubiš onako 
kao ja tebe. Oprosti, što sam te ljubio! Želim ti 
sreću . . .« 


Smiljan je bio tronut. Bolio ga je taj rastanak. 
»Nevenko, nemam što da prostim, jer . . .« i 
umuknu. 

A sirena s parobroda zazviždnu i prijatelji 
pruže jedan drugom ruke. Oči su im se srele. 
Šutjeli su, ali im je suza bljeskala . . . 

»Zbogom! . . .« 

Kad se parobrod udaljio, vidio je Neven dva 
bijela rupčića, koja su ga s obale pozdravljala. 
Bili su to Smiljan i Karmen. No sve je bilo pre- 
kasno. 



neven je vidio dva bijela rupčića, koja 

SU OA POZDRAVLJALA . . . 


Kroz mirisnu noć strujalo je odnekale cvilje- 
nje sitne violine, kao da plače jedna nesretna 
duša . . . 

III 

Mrtvih je dan. Dan jesenjeg cvijeća i voštanih 
plamičaka. Dan suza, uzdaha, pokoja, dan po- 
mena i žarke molitve. 

Jecala su zvona. Plakala su, kao što cvile 
nesretna srca. A Neven je u tuđini, daleko od 
rodnih humaka mislio na svoje umrle ... i na 
svoju Karmen. 

I otide put groblja. Na putu susretne dijete 
od nekih sedam godina. Plakalo je. Neven mu 
se približi svom nježnošću bolna srca. 

»Kako se zoveš, mala?« 

»Vlatka.« 

»Pa što ti je, drago dijete?« 

Sirotica još glasnije zaplače, a suza za suzom 
ko biser sklizala se niz lijepo djetinsko lice. 

»Imala sam lijepu ružu. Crvenu ko krv. Dugo 
sam je gajila i zalijevala, i kad sam je danas mi- 
slila ponijeti na majčin grob, pogledam, a ona 
ove noći potpuno uvela.« I mala se gušila u 
plaču . . . 

Neven je nježno pogladi, sažali se i poljubi 
Vlatku u stidljivo čelo. 

»Vlatkice draga, da znaš, kako tek boli, kada 
srce vene!« 

I ko brat i sestra plakali su Neven i Vlatkica. 

A kad je mjesec ljubio usnule hrizanteme, 
kad su trnuli plamičci, Neven se vraćao kući. 

IV. 

Neven nije mogao zaboraviti Kamene. Uvijek 
je mislio na nju. Za bijelih je mjesečnih noći uz 
prozor snatrio o njoj. A kad bi se mjesec došu- 
ljao do kristala prozora i kao kucao, da mu 
otvori, on je prozore širom otvarao i srkao mje- 
sečinu sam okupan u njoj. I ljubio je preko mje- 
seca i bisernih cvjetova noći Karmen i mislio na 
Smiljana. I rastvarao je srce i razgaljivao grudi 
mjesecu i šaputao ljupko i nježno o svojoj Kar- 
meni i prijatelju Smiljanu, a od čežnja i nada 
drhtale su mu grudi. Sanjao je o onom modrom 
Jadranu, o barci, u kojoj se za mirisnih i du- 
gih ljetnih noći sa Karmenom vozio po moru. 
Obično su šutjeli, ali su njihove oči, obasjane 
mjesečinom, šaptale o ljubavi. I jedno uz drugo 
bilo je sretno. 

»Ah, kako je ono more poigravalo noću sre- 
brom dočarano, i kao da je nama zaljubljenim 
nešto šaputalo, a mi smo, djeca njegova, razu- 
mjeli njegov glas . . .« 

A sad je Neven daleko od mora i svoje lju- 
bavi mogao samo ovako daleko od ljudi da tu- 
žan snatri i čezne . . . 


V. 

I Karmen je misiila na Nevena. Ona ga je 
voljela. To je znala. Ali zadnjih dana prije nje- 
gova odlaska počela je sumnjati u njegovu lju- 
bav. To ju je boljelo. Voljeli su se oboje, a opet 
su jedno u drugo sumnjali. I sad je Karmen ci- 
jele dane mislila na Nevena u šutnji, a za dugih 
je noći bdjela u suzama i čekala bar pisamce od 
Nevena, ali sve je bilo uzalud. Pisma nije do- 
bila. On je mislio, da ga ona ne ljubi, a bio je 
i odviše ponosan, da bi prosio. Teško se spu- 
stiti do tuđih nogu ■ moliti milost, jer svaka je 
milost gorka. 

Njene crne oči kupale su se u suzama, koje su 
im izjedale čarobnost, a mekano lice je gubilo 
rumenilo, i bljedoća lako se prolila njenim mla- 
dim licem. 

Samotovala je. Samo bi se sa Smiljanom vi- 
djela. A tada su oboje šutjeli. Ćutjeli su, da bi 
najrade govorili o Nevenu, a opet su šutjeli. A 
kad su progovorili, Smiljan je tražio najljepše 
riječi, da je utješi. I Karmen se pomalo pri- 
miri. 

Srodna se srca brzo razume i osjete među- 
sobne sklonosti. Smiljan je volio Nevena. I Kar- 


men je počela osjećati nekakvu naklonost k 
Smiljanu. To ni sama nije razumjela, samo je 
znala, da joj je ugodno, kad je on dolazio 
k njoj. Ona je osjećala potrebu njegove blizine. 
I oni su se sastajali skoro svakog dana, a kad 
bi izostao, ona bi ga neobično pogledala. Po- 
gled je govorio više, no što govore riječi. 

Samo se u krasnim sutonima, kad miriše lju- 
bav, spominjala krasnih časova sprovedenih uz 
svog fantastu Nevena. Tada je još jače osjećala 
potrebu blizine Smiljanove. 

A uveče bi s uzdahom »Smiljane!« polazila 
spavati . . . 

VI. 

Ljubav je velika sreća, ali i boli gorko kao 
svaka sreća. Ljubav je dragocjena i traži mnogo 
žrtava, da se postigne, dok nestane svega, što 
smeta puninu sreće. 

Smiljan je počeo osjećati, da voli Karmen. 
Bojao se, da i misli na to, jer je znao, kako 
ona voli Nevena i Neven nju. 

»Zar da izdam Nevenka, svog dragog i ne- 
sretnog prijatelja? Da mu otmem jedinu sreću? 
Ah, ne! Ona je njegova, njegova . . .« 

U njemu se borila ljubav prema Karmenu s 
ljubavlju prema prijatelju Nevenu. Mnogo je 
trpio. I one večeri je Smiljan ostao kod kuće. 

VII. 

Lepršao je snijeg, a pahulja za pahuljom se 
slagala u pamučne sagove, koji su se prostirali 
za dolazak velikom Gostu. 

Neven je stajao kraj prozora i motrio igru 
pahuljica. I mislio je na Karmen. I na svog ne- 
zaboravnog Smiljana. Žalio je, što se rastao od 
njih. Osjećao se tako osamljen. Bilo mu je hla- 
dno pri duši. Ta čovjek osjeća najjače potrebu 
topline na Božić u tuđini. 

Kad se po bijelim sagovima prolilo rastaljeno 
biserje noći, da bude veličanstveniji dvanaesti 
sat, kad su zakliktala crkvena zvona i srca pat- 
nika, Neven je pošao na ponoćku. 

Zvučni akordi orgulja odzvanjali su crkvom, a 
Neven je kraj Jaslica molio Malašnog Isusa, da 
mu srce iscijeli i izbriše iz grudi i Karmenu i 
Smiljana i da njih usreći. U vlastitoj se nesreći 
može tako iskreno moliti za tuđu sreću! . . . 

VIII. 

U mirisu prvih proljetnih ruža i karamfila 
sjedjeli su Karmen i Smiljan. I Smiljan otrgnu 
krasnu ružu i pruži je Karmeni. Njihove su se 
oči gledale zaljubljeno. I šutjeli su. Sa malenog 
ružinog grma čuo se pjev slavuja . . . 

»Ah, Karmen, kako te žarko ljubim . . .« 

Ko teška ploča padne mu to sa grudi. Kao 
okrivljenik pred sucem stajao je Smiljan pred 
Karmenom. 

Ona je šutjela. Još jače bljedilo prolije se 
njenim licem. Sjećala se, kako je jedne svibanj- 
ske noći i Neven ovako stajao pred njom i go- 
vorio joj o svojoj ljubavi, te kako su jedno dru- 
gome pali u zagrljaj. 


720 


»Ah, moj nesretni Neven!« uzdahne. 

»Oprosti Karmen, oprosti mi! I ja sam se iz- 
nevjerio svom Nevenku. Ako sam te uvrijedio, 
oprosti mi . . .« I Smiljan htjede otići. 

»Ne, ta ja ti, Smiljko, nisam ništa rekla. Ti 
znaš, da stare rane teško zacjeljuju. Iskrena se 
ljubav teško zaboravlja ... Ali sad mi se čini, 
Smiljko, da sam ipak još sretnija uza te. I ja 
tebe ljubim . . .« I vatreni zagrljaj bio je pečat 
ljubavi Smiljane i Karmene. 

IX. . 

Svanućem novoga proljeća mirisalo je sunčano 
i cvjetno jutro. Mirisalo je, ko što miriše prva i 
čista ljubav po plavom jorgovanu i ružama. Ze- 
lene travke su se zibale u daru jutra, a Neven je 
ćutio jednu novu ljubav. I u njemu je proljeće 
proklijalo. Osjećao je, da u sebi nosi srce žarko 
i meko, stvoreno da ljubi, da mu na dnu grudi 
počiva plamena čežnja za srećom. I srce mu je 
cvalo ko najljepši cvijet. Žarko sunce proljeća 
dragog izliječilo mu je sa melemom nove sreće 
ranjene grudi zadnjeg proljeća. Odbacio je no- 
stalgiju, premda je čeznuo za domom i Jadranom. 
I sav zaljubljen gledao je u sunce, a suza za su- 
zom ko lijepa proljetna rosa zlatila je cvjetove 
i travke. 

U ovom proljeću osjećao je nov život. S njega 
je tim sretniji bio, što mu se nadao nije. Došao 
je, ko što dolazi nenadano, bez priprave svaka 
sreća. I njemu su na dnu duše sjala dva nova, 
ko ljubice plava oka i jedno žarko djevojačko 
srce ga je grijalo. Ljubio je Juliju . . . 


X. 

Došli su praznici. Žarki srpanjski dani su ih 
najavili. Sparne ulice su ga tjerale, a more, ono 
drago Jadransko more sad ga je još jače privla* 
čilo. More, dom i majka. A tamo je i Karmen i 
Smiljan! 

I otputuju u svoj zavičaj. Na obali je našao 
Karmen i Smiljana. Bili su zajedno. U srcu je 
osjetio lagani trzaj. 

»Nek budu samo sretni dulje nego ja!« 

Došli su, da ga čekaju. No nisu imali snage,, 
da mu se približe. I Neven je prošao, a da se 
nije zaustavio . . . 

Sutradan je odmah pisao Juliji. Nije dobio 
odgovora. I opet je pisao i čekao, ali nije doče- 
kao odgovora. 

To je sudbina nekih ljudi. To je udes senti- 
mentalnih, fantasta, pjesnika . . . 

I to mu je bila jedina utjeha u drugoj ne- 
sretnoj ljubavi. 

EPILOG 

Kad su u vlažnim jesenjim sutonima trunule 
posljednje požutjele latice bijelih ruža, miris je 
njihov bio miris, koji suze mami, iako je bio 
sladak, ko što je slatka bol mladosti, kad mine. 

A Neven je pio rumenilo zapada i srkao melem 
mjesečnih noći i uzdisao i mislio na dva ko lju- 
bica plava oka i na druga dva ko jagode crna. 
I bio je tako tužan, tako tužan . . . 

VINKO NIKOLIĆ 


DELIJE I VITEZI HORVATI 


Godine je 1553. osnovat u talijanskom gradu 
Bolonji onaj znameniti »ilirsko-ugarski kolegij« 
za odgoj klera. Bio je pod upravom zagreba- 
čkoga kaptola i ubrzo je postao čisto hrvatski 
zavod. Trajao je do potkraj 18. vijeka, do vre- 
mena onoga nesretnoga Josipa II., koji mu je 
učinio kraj. 

U zavodu se vodila posebna kronika: Chrono- 
logia illustrissimi collegii Illyro-Hungarici Bo- 
.noniae fundati. U tu su kroniku mnogi zavodski 
rektori upisivali znatnije stvari iz povijesti za- 
vodske, a bilježili su i mnoge dogođaje iz povi- 
jesti hrvatske, pa i s drugih strana. Ta nam se 
kronika sačuvala u originalu i sada se nalazi kod 
zagrebačke akademije. 

U toj nam je kronici pišući o godini 1597. ta- 
dašnji rektor zagrebački kanonik Stjepan Me- 
dak, ostavio sjajan spomenik staroga ponosa 
hrvatskoga. Donosimo ga riječ po riječ u hrvat- 
skome prijevodu: 

» Iste su godine u mjesecu ožujku po svršetku 
praškoga sabora držali u Požunu madžarski sa- 
bor, gdje je cvijet Hrvata u Madžara izazvao 
veliko udivljenje time, što ih je došlo mnogo i 
svi s vrlo velikim sjajem na kraljevski sabor. 
Bio je prečasni g. Nikola Mikac, biskup kninski. 


prepošt čazmanski, Nikola Zelnicaj, biskup pe- 
čuvski i veliki prepošt zagrebački, Gašpar Sko- 
blić, kustos, Franjo Ergeljski, arhiđakon bek- 
šinski, a sva četvorica kanonici zagrebačke crkve. 
Dalje je bio velemožni gospodin Nikola Ištvanfi, 
vicepalatin kraljevine Ugarske i njegov zet ve- 
lemožni gosp. Janko Drašković, ban kraljevina 
Hrvatske, Slavonije i Dalmacije. Bio je bivši ban 
Toma Erdedi, grof moslavački. Dalje je bio grof 
Đuro Zrinjski . . . Bili su osim toga velemožna 
gospoda Mihalj Sekel, Keglević, Ratkaj i podban 
general g. Gašpar Petričević i vrlo mnogi drugi. 
Znaj sasvim sigurno, dobri rektore i čitaoče, da 
su sve to Hrvati i nije potrebno , da se mnogo 
mučiš zaradi njihovih prezimena. Svi su oni de- 
lie i vitezi Horvati. Da živu sretno i mnogo 
mnogo godina zajedno s tobom, predragi čita- 
oče! Pisao je ovo Stjepan Medak, Horvat, a bio 
je rektor, arhiđakon varaždinski, kanonik za- 
grebački. U kolegiju napokon ostaje časni g. 
Petar Domitrović, đak i kanonik zagrebački i 
Horvat .« (Chronologia etc. p. 53.). 

Što smo u ovom prijevodu ostavili ono »delie 
i vitezi Horvati« i dvaput poslije riječ »Horvat«, 
to je zato, jer se te riječi upravo tako nalaze 
umetnute i u latinskom sastavku. j. l. 

HRVATI U MORAVSKOJ 


Pred 350 godina, kako kažu povjesne vije- 
sti, preselila se velika skupina Hrvata iz svoje 
stare domaje čak u južnu Moravsku na dobra 
Kristijana grofa Teufenbacha, koji je bio tada 
oko g. 1588. kod nas general vojne granice. I 
tako su od pošasti i drugih nedaća opustjela se- 
lišta u Moravskoj — slično kao i mnoga u da- 
našnjem austrijskom Gradišću, u negdašnjoj 
Donjoj Austriji pa u Slovačkoj — primila naše 
hrvatske naseljenike, da oni ispune onaj nedo- 
statak žiteljstva, obnove krajeve i život u njima. 
Još danas postoje ondje tri hrvatska sela: Frje- 
lištorf (Frelichov), Prerava (Novy Prerov) i Gut- 
fjeld (Dobre Pole). 

Kako se ti pradjedovi naše današnje tamošnje 
braće nisu ni u svojoj staroj hrvatskoj domaji 
onda mnogo razlikovali po govoru i načinu ži- 
vota, a vrlo vjerojatno ni po običajima i nošnji 
— nije (čudo, da među svim tim naseljima po 
Moravskoj, Gradišću i Slovačkoj ni danas nema 
velikih razlika u govoru. Govor je svakome ja- 
san čakavski, s naglaskom, koji nam na čas 
zazvuči neobično, ali sjeća živo sad na čakavske, 
sad na kajkavske današnje naglaske. A jezik 
taj, kako nas se u cjelini doima, upravo instink- 
tivno osjećamo, kao da je sličan jeziku, kojim 
nam govore mnogi pisani hrvatski spomenici iz 
onih vremena seobe — napose mnogi Zrinsko- 
Frankopanski. Ista je to muzika govora, vrlo 
sličan rječnik pa i fraza. Pa i zato su nam toliko 



NARODNA NOŠNJA ^HRVATSKOJ NOVOJ PRERAVI 
NA VEĆE BLAGDANE 


dragocjeni ti ostaci u daleko zabačenim hrvat- 
skim otocima, koji su bili jaki toliko, da kroz 
sve sad tihe sad nasilne najezde na njihovu na- 
rodnost, govor i osobine, kroz sve bure od tri 
i po vijeka daleko od Hrvatske održe i govor i 
narodnu svijest i štošta od svojih drugih narod- 
nih osobina. 

Imadu i svoju osobitu narodnu nošnju, bar se 
mogu blagdanom u njoj vidjeti onako otprilike, 
kako ih prikazuju ovdje otisnute slike. Među- 




H VATSKE STARICE IZ NOVE PRERAVE U NAR. NOŠNJI 


tim treba ipak reći, da to nije možda stara dje- 
dovska očuvana nošnja, nego još u prošlosti 
ovdje primljena od okolnih Moravaca (dotično 
Nijemaca) i onda upravo s nekim ljubomorom i 
ponosom čuvana sve do danas, konservativno — 
takav jest naš seljački svijet i danas (nesamo u 
lošem, nego i u dobrom smislu) — tako da se 
sada živo odvaja od samih tamošnjih moravskih 
nošnja novijega doba. Ipak premda nije izvorna 
hrvatska ima veći dio starih hrvatskih naziva: 
»košula«, -»opljeće«, »hlače« pa i »facuov« i 
»kuolarin« i t. d. A ipak koliko se lijepa čini 
ta nošnja prema drugima, svjedok je ugledni 
negdašnji župnik i očinski prijatelj moravskih 
Hrvata, Alois M a 1 e c, kad kaže opisujući na- 
tanko tu nošnju: »Kad bi bilo istina, da odijelo 
čini čovjeka, morao bi »Hrvat u svojoj narod- 
noj nošnji biti najljepši čovjek na svijetu.« 

( Svršetak na str. 733). 

Naš roman 


JANINA PJESMA 


(Nastavak) 


ENGLESKI NAPISALA FLORENCE L. BARCLAY - PREVODI VOJMIL RABADAN 


Od onog časa, kad je na trgu pred kairskim 
hotelom pročitala bolni izvještaj, svaka joj je 
ljepota ispunjala srce tugom. Sat nakon što je 
to saznala, krenula je na put i sutradan se u 
Aleksandriji ukrcala na parobrod. Naskoro je 
stigla u Brindisi te je putujući noć i dan stigla 
eto konačno na domak Engleske! Do nekoliko 
minuta njezina će noga stupiti na englesko tlo, 
i još će joj preostati samo dvije etape putova- 



ZARUČNICA IZ NOVE PRERAVE U NEKADAŠNJOJ 
NARODNOJ NOŠNJI 


nja, jer je Jane od onog časa, kad je krenula 
na put, znala, da ide k toj sobi, gdje mrak i 
patnja divlje navaljuju na duševnu snagu, na 
razum i na nagon samoodržanja čovjeka, koga 
ona ljubi. Hrlila je instinktivno k Garthu, 
premda se u isti mah osjećala nesposobna, da 
smisli puteve i sredstva. Njezin ju je razbor 
upozoravao, da je to zamršen problem, uspr- 
kos toga, što je čitavo njezino biće klicalo: 
»O Bože, a ipak je to tako jednostavno! Sli- 
jep i sam! Moj Garth!« 

Shvaćala je, da bi pronicaviji razum od nje- 
zinog mora riješiti problem, te da je najbolji 
način, da prodre do Gartha, taj: proći kroz li- 
ječnikovu ordinaciju. Stoga je iz Pariza brzo- 
javka Deryck-u i zasada nije vidjela dalje od 
Wimpole street-a, gdje se on nalazi. U Doweru 
je kupila novine i strjelovito preletjela stranice 
idući po peronu za uslužnim nosačem, koji je 


nosio njezine putne torbe i pokrivače. U stup- 
cu mondenskih informacija otkrila je ono, što 
je tražila: 

»Saznali smo sa žaljenjem, da je stanje gos- . 
podina Garth Dalmain-a, koji boravi na Glenees- 
hu, svojem imanju u Aberdeenshire-u, još uvi- 
jek neizvjesno nakon nezgode, koju je pred pet- 
naest dana doživo. Vid mu je beznadno izgubljen, 
ali rane zacijeljuju, a svaka je bojazan cerebral- 
nih komplikacija, čini se, također suvišna, prem- 
da su se ovih posljednjih dana pokazale smet- 
nje, radi kojih je bilo potrebno pozvati k boles- 
niku sir Deryck-a Brand-a, glasovitog specija- 
listu za živčane bolesti na konzult s okultistom 
i liječnikom, koji liječi ranjenika. Mondeni i 
umjetnički krugovi, u kojima se gospodin Garth 
Dalmain mnogo kretao i uživao veliku popular- 
nost, izrazuju sa svih strana najtopliju sućut i 
iskreno žaljenje . . .« 

Jane se smjesti u jednom odjelu. 

Ali mali telegrafist prolazio je uzduž vlaka 
ponavljajući neprestano: »Poštovana Jane Cham- 
pion.« Jane začu svoje ime i domahne. 

»Ovamo, dječače moj. To je za mene!« 

Žurno je otvorila depešu, koju joj je pružio. 

Brzojav je bio liječnikov. 

»Dobro došla. Stigoh iz Škotske. Čekam u 
Charing-Cross-u i potpuno vam stojim na usluzi. 
Popijte kavu u Doweru. 

Deryck.« 

Jane gotovo zajeca od zahvalnosti i olakšanja. 
Ta osjećala se tako osamljena. Izišla je na vrata 
vagona: 

»Hej, neka mi netko donese šalicu kave, 
molim!« 

Nije imala nikakve volje za kavom, ali nije ni 
pomislila, da bude neposlušna liječniku, pa niti 
ovako izdaleka. 

Mladi nosač, koji je ostao na straži kod vra- 
tiju vagona, poleti u buffet i pruži Jani, upravo 
kad je vlak kretao, šalicu vrele kave sa nekoliko 
žemljičaka namazanih maslacem. 

»Hvala, prijatelju,« reče Jane metnuvši pla- 
danj na klupu i posegnuvši rukom u džep . . . 
»Ne, ne, ne trudite se da mi vraćate sitniš, hvala 
vam na usluzi.« 

Zatim se Jane udobno namjesti, potjera natrag 
suze, koje su htjele da poteku, popije kavu i 
osjeti se mnog okrijepljenija nego li bi bila po- 
mislila. Oh, kako je u tom času trebala prijatelja, 
mudrog, jakog prijatelja, koji znade pomoći! A 
Deryck je ne će ostaviti na cjedilu. 

Pročitala je ponovo depešu i nasmijala se. Ka- 
ko je to lijepo od njega, što se sjetio kave, a 
naročito, što dolazi na kolodvor. 

Jane skine šešir i nasloni glavu na jastuke. 
Putovala je dan i noć u naletu grozničave žurbe, 
ali konačno je stigla na dohvat ruke Deryckove, 
oslona Deryckova. 

Uzbuđenje se u njezinoj duši stišalo, i velik 
mir zavladao je u njoj. Jane usne — Providnost 
je nije zapustila . . . 

Kad je vlak unišao u kolodvor Charing-Cross, 
Jane je stajala na vratima vagona. 

Liječnik se desio baš nasuprot mjestu, gdje se 
Janin odio zaustavio. Naravno, bio je to samo 
slučaj, da je on stajao upravo tu, ali neki do- 
brotvorni slučaj vazda je postavio Derycka Bran- 
da ondje, gdje je bio najviše potreban. 

U tren oka prokrčio si je put kroz vrevu no- 
sača. Jane omjeri brzim pogledom mršavo i od- 
lučno lice, koje je čitavo sjalo izrazom ljubez- 
nog dočeka, i pročita u očima svog prijatelja iz 
djetinjstva potpuno suosjećanje i razumijevanje. 
Iza liječnika ugledala je tetkina komornika i svo- 
ju vlastitu sobaricu. U tili čas bila je na zemlji, 
a njezina ruka našla se u Deryckovoj. 

»Eto vas dakle!« klikne on. »I to u izvrsnom 
stanju, kako vidim. Dajte mi vaše ključeve, . . . 
pretpostavljam, da ne kriomčarite ništa. Telefo- 
nirao sam vojvotkinji, da pošalje nekoga iz kuće 
po vašu prtljagu, te da vas ne ćeka prije večere, 
jer ćete ostati na čaju kod nas. Jesam li dobro 
uradio? Ovuda . . . Iziđite iz ograde . . . Kakva 
je to gužva! Svi bi htjeli da izmaknu propisima 
i da budu prvi u prvome redu. Doista, strpljivost 
željezničkih činovnika primjer je ostalome čo- 
vječanstvu.« 

Govoreći ovako, liječnik je vodio Janu kroz 
vrevu. Otvorio je vrata male tamne kočije, uveo 
Janu i sjeo do nje. Jurnuše hitro iz stanice pre- 
ko Stranda i zakrenuše prema Trafalgar squ- 
are-u. 


»No?« upita liječnik. »Niagara je nešto veliko, 
zar ne? A New-Yorška luka? Jeste li vidjeli išta, 
što bi se moglo usporediti s tom lukom, kad iz- 
laziš iz nje o sunčevu zalazu?« 

Jane najednom zajeca, a onda se okrene. Oči 
su joj bile suhe. 

»Zar nema nikakve nade, Deryck?« 

Liječnik položi svoju ruku na Janinu: 

»Bit će uvijek slijep. Ali u životu ima i drugih 
dobara osim vida. Ne smijemo nikada reći: ne- 
ma nade.« 

»Hoće li ostati živ?« 

»Nema »ikakva razloga, da ne ostane živ. Ali 
koliko će mu život vrijediti, ovisi o tome, što 
ćemo moći da uradimo za tog ubogog dječaka za 
vrijeme prvih mjeseci kušnje. Više je uzdrman 
duševno, nego li fizički.« 

Jane skine rukavice, protrne lagano, pa najed- 
nom metne ruku na liječnikovo koljeno: 

»Deryck, ja ga ljubim.« 

Liječnik je nekoliko časaka šutio razmišlja- 
jući o tome otkriću, koje je moralo da ga za- 
čudi. Zatim podigne lijepu i jaku ruku, koja je 
počivala na njegovu koljenu, i poljubi je s du- 
bokim počitanjem — bio je to poklon čovjeka 
hrabroj iskrenosti žene. 

»U tom slučaju, prijateljice moja, budućnost 
čuva za Gartha Dalmaina tako veliko blago, te 
ja mislim, da će moći pregorjeti vid. Međutim 
vi imate mnogo toga da mi kažete, a vaše je opet 
pravo da doznate sve, što vam ja mogu reći. Evo 
nas na cilju. Dođite u moju ordinaciju. Stoddart 
već zna, da nas ni uz kakvu izliku ne smije uzne- 
mirivati!« 

XV. 

KONZULTACIJA 

Liječnikova je ordinacija bila vrlo mirna pro- 
storija, u kojoj se čovjek osjećao nekako odmo- 
ran. Jane se spustila na veliki naslanjač od zele- 
nog marokena, noge je položila na podnožje, 
a rukama se grčevito uhvatila za ručke naslo- 
njača. Liječnik je sjeo na pokretno sjedalo, koje 
mu je dopuštalo, da se u jedan mah osvrne, kad 
je htio da pogleda pacijenta, ili da se odvrati 
od njega, kad je trebalo da se nasloni na stol, 
koji se nalazio pred njim. Ovaj je čas liječnik 
promatrao Janu. Upravo je svršio da joj potanko 
priča o svojem nedavnom posjetu u Castle- 
Gleneesh-u, otkuda se vratio tek večer ranije. 
Proveo je pet sati uz Gartha i smatrao je, da se 
prava samilost sastoji u tome: reći svu istinu 
Jani. Ali usprkos tome, gledao je govoreći rav- 
no preda se, praveći se kao da ne vidi suze, 
koje su se lagano sklizale po licu njegove 
susjede. 

»Shvatite dobro, draga prijateljice, stanje sa- 
mih rana najpovoljnije je. Pravo je čudo, da je 
mrežica u obim očima probušena, a ipak je 
uokolo bilo malo ozlijeda i mozak nije oštećen. 
Sadašnja opasnost proizlazi iz živčanog potresa 
te iz duševne potištenosti, u koju je bolesnik 
zapao, kad je postao svijestan svoje nesreće. 
Fizičke i duševne muke za prvih dana i prvih 

noći mora da su bile užasne. Ubogi dječak! 
Teško je uzdrman. Ali njegovo je tjelesno 
ustrojstvo sjajno, a živio je uvijek tako zdravo 
i normalno, te je vrlo vjerojatno, da bi potpuno 
ozdravio, kad ne bi bilo duševnih patnja, koje 
rastu, kako tjelesne opadaju. Vid je za njega 
tako mnogo značio: ljepota oblika, ljepota boje! 
Umjetnik je u njemu nadvisivao sve. Rekoše mi, 
da nije izustio gotovo niti riječi. To je hrabar i 
jak muž. Ali njegova je temperatura počela da 
zabrinjuje svojim promjenama, pa je postalo 
očito, da je specijalist za živčane bolesti potreb- 
niji nego li okulista, i zato je sada u mojim 
rukama.« 

Doktor zastade, poreda nekoliko knjiga, koje 
su bile raštrkane po stolu, i privuče k sebi malu 
vazu punu ljubica. Promatrao ih je pozorno 
nekoliko časa, a onda ih opet postavi onamo, 
gdje ih je njegova žena smjestila, i nastavi da 
govori: 

»Sve u svemu, ja sam zadovoljan. On je tre- 
bao neki prijateljski glas, da mu probije tminu, 
kojom je okružen. Trebao je odanu ruku, da mu 
stisne njegovu i dade mu osjetiti, da ga shvaća. 
On ne traži samilosti, a s druge strane oni, koji 
govore s njime o njegovoj nesreći ne mjereći 
njezinu strahotu, straše ga. Trebalo je, da mu 
neki drugi čovjek priđe i reče: ,To je borba, 
strašna borba. Ali s Božjom pomoću vi ćete po- 
b jediti. Naravno, mnogo bi lakše bilo umrijeti; 
ali umrijeti znači priznati, da si pobjeđen: treba 
živjeti, da pobjediš! A s Božjom pomoću vi ćete 
pobjediti!’ Sve sam mu to ja rekao i još više 
toga, i onda se dogodilo nešto čudno i udivlje- 
nja vrijedno. Mogu da vam to povjerim, a ispri- 
povijedit ću naravno i svojoj Flower, ali nitko 
treći na svijetu ne će to doznati. Poteškoća je 
bila u tome, što nije bilo moguće izvući iz njega 
nikakav odgovor. Imao sam dojam, kao da je 
bešćutan na sve vanjske okolnosti. Ali učinilo 
mi se, da su ga riječi ,s Božjom pomoću’ zaoku- 
pile i našle odjeka u dubini njegova bića: pono- 
vio ih je, okrenuo se polako na jastuku, a tra- 
čak života zasjao je na njegovu licu. Šapnuo 
je: .Sjećam se riječi i glazbe’. A zatim je, jako 
tiho, ali posve jasno, ponovio drugu kiticu pjes- 
me Dođi, Duše Presveti: ,Dođi srca svjetlosti'. 
Nikada nisam čuo ni vidio nešto dirljivije!« 

Tu liječnik zašuti, jer je Jane pokrila lice 
rukama i udarila u grčevit plač. Kad se jecanje 
stišalo, miran liječnikov glas produži: 

»Razumijete li, to mi je pružilo neko uporište. 
Kad se takva nesreća dogodi, čovjeku ne ostaje 
nikakav drugi oslon, osim njegovog vjerskog 
osjećaja. Tijelo će podnijeti breme prema tome, 
da li je duševna strana razvijena ili nije. Dal- 
main krije u sebi mnogo dublje osjećaje, no što 
mi mislimo. Pošto smo se porazgovorili, nago- 
vorio sam ga, da prihvati neke moje prijedloge. 
Pa on nema obitelji, vrlo je osamljen tamo; 
dolazi mi, da se zapitam, je li itko od nas uopće 
poznavao pravoga Gartha, dušu čovjeka, koja 
se krije ispod površine.« 


KUĆA, U KOJOJ JE HRVATSKI PJESNIK JOVAN 
HRANILOVIĆ SPJEVAO DIO SVOJIH .ŽUMBERAČKIH 
E L E O I J A* 

U selu Šiljcima u župi Sv. Nedjelja u Žumberku 

Jane podigne glavu i reče jednostavno: 

»Ja sam je poznavala.« 

»Ah,« nadoveže liječnik, »razumijem. Da se 
vratimo na praktične pojedinosti, on je imao 
uza se jednog bolničara i svojega komornika, 
a našu jednu sestru iz bolnice najodlučnije je 
odbio. Ona bi bila sa sobom donijela atmosferu 
komfora i ženske simpatije. Ali on je izjavio, da 
ne će, da ga ženske ruke dimu. Morao sam po- 
pustiti. Sada možemo da budemo i bez bolni- 
čara, pa sam navaljivao, da mu pošaljem jednu 
sestru pomoćnicu, koju bih ja sam izabrao, a 
bila bi mu u neku ruku tajnica, pravila bi mu 
društvo, čitala, obavljala korespondenciju. Ne- 
otvorena pisma gomilaju se, a moramo mu po- 
moći, da se kao slijepac povrati u život. Trebat 
će takta za to; danas popodne najmio sam 
upravo onakvo lice, kakvo nam treba. To je 
osoba iz dobre obitelji, koja posjeduje sva tra- 
žena svojstva. Osim toga lijepa je ženica, otmje- 
na i dražesna, baš onakvo elegantno biće, kakvo 
bi Garth bio volio da ima oko sebe, premda je 
tako izbirljiv i takav stručnjak u ljepoti! Poslao 
sam doktoru Mackenzie, Garthovom mjesnom 
liječniku, opis moje sestre pomoćnice. On će 
pripraviti bolesnika, da je primi. A ona će otpu- 
tovati prekosutra. Prava je sreća, da sam je 
otkrio. Konačno, Janice, vidite, da sve kreće 
najboljim tokom. A sada, drago dijete, ispri- 
čajte mi vi svoju pripovijest, čitava moja paž- 
nja stoji vam na službu. Ali najprije ću pozvo- 
niti, da se donese čaj i popit ćemo ga mirno 
ovdje!« 

Kad je liječnik odgurnuo čajni stolić, Jane se 
duhom povratila u dane njihova mladenačkog 
drugovanja i osjetila se najednom slobodna da 
govori. 

»Deryck,« reče, »sve ću vam kazati. Govorit 
ću vam o svojem srcu, o svojim mislima, o svo- 
jim osjećajima, kao da se radi o mojim arte- 
rijama ili plućima. Molim vas, da budete u isti 
mah liječnik i ispovjednik.« 

Liječnik je promatrao vrške svojih prstiju. 
Dobacio je kratak pogled drugarici i kimnuo 
potvrđujući glavom, a onda je stao da motri 
vatru. 

(Nastavit će se.) 

HRVATSKI PJESNIK JOVAN HRANILOVIĆ 

K otkriću njegove spoHten-ploće u Žumberku prigodom desete godišnjice njegove smrti r 


Pred mjesec i po dana navršilo se 
10 godina, kako je umro jedan od 
vrlo istaknutih h'rvatskih pjesnika, 
kojemu se danas nažalost već sve ma- 
nje ime spominje. To je Jovan Hra- 
nilović, pjesnik čuvenih »Žumberač- 
kih elegija«, koje i danas u cijelom 
hrvatskom pjesništvu sjaju posebnim 
snažnim sjajem. I da pjesnik Hrani- 
lović, sin grkokatoličkog Žumberka, 
ništa drugo nije dao hrvatskog knji- 
ževnosti nego samo taj krasni pje- 
snički ciklus, kojim je uzveličao svoju 
užu domaju, bilo bi dosta, da mu 
pjesničko ime ostane nezaboravljeno. 
Međutim živimo u jedno kritičko 
doba, u kojem današnji naraštaj rado 
zaboravlja, što je pređašnji naraštaj 
učinio dobra domovini, narodu, kul- 


turi, knjizi i uopće na polju javnoga 
rada. Zato je u dobar čas došla pro- 
slava, koju sada 23. rujna priređuju 
Žumberčani svom velikom sinu Jo- 
vanu Hraniloviću, da njegovoj uspo- 
meni i da time cijeloj hrvatskoj jav 
nosti dozovu u pamet, što je pjesnik 
»Žumberačkih elegija«, koje je spje- 
vao ravno pred pedeset godina, bio 
cijelom našem narodu uopće, a hr- 
vatskoj književnosti napose. Rođen 
god. 1855. u Kričkama u Dalmaciji, 
odrastao u Sošicama u Žumberku i 
Križevcima, gimnaziju je Jovan Hra- 
nilović svršio u Zagrebu zajedno s da- 
našnjim hrvatskim metropolitom 
drom Antunom Bauerom, a bogoslov- 
ske nauke u Zagrebu i Beču, te je 
zaređen za svećenika g. 1878. Go- 


tovo punih 35 godina služio je kao 
grkokatolički župnik u Novom Sadu, 
gdje je 5. kolovoza 1924. i umro. Uz 
svoje svećeničko zvanje najviše se 
bavio književnošću i novinarstvom: 
pjevao je pjesme i u tom je imao naj- , 
više uspjeha, pisao je pripovijesti, 
bavio se mnogo i književnom kriti- 
kom, a pisao je i dobre novinske 
članke. Pisao je lagano, brzo, bio je 
temparementan, imao je dobar stil 
i bio vrlo načitan. Uživao je velik 
ugled u književnim krugovima. Vo- 
dio je početkom ovog stoljeća veliku 
borbu protiv moderne književnosti. 
Književnim idealima, koje je u mla- 
dosti prigrlio, ostao je vjeran do 
konca života. DR. A. 


DVIJE PJESME JOVANA HRANILOVIĆA 


MAJCI 

Srebrna je tvoja kosa, 
lice ti je već uvelo, 
umorne su tvoje ruke, 
klonulo je tvo je čelo, 
ko sred groblja crkva mala, 
kada na nju sniježak pade, 
a oko nje sahranjeni 
ljuti boli, sjajne nade. 
Kandioce u crkvici 
sipa svjeto i toplinu: 
majko moja, tako gori 
tvoje srce tvomu sinu. 

Kroz oluju mog života 
iz daljine, iz tuđine 
nose mene misli moje 
crkvi duše materine, 
ogrijane, posvećene 
na tom dobrom srcu tvomu, 
vraćajuć se s blagoslovom, 
sreću noseć mojem domu. 

Pa se zato molim Bogu, 
da poštedi sijede vlasi, 
da još dugo u crkvici 
kandioce ne ugasi. 

BESMRTNOJ DUŠI 

Besmrtnice ljudska dušo, 
jedva srcu odolijevam, 
da na slaboj liri svojoj 
i o tebi pjesmu pjevam: 

Po tejbi smo sve, što jesmo. 
Bez tebe bi bili: ništa. 

Ti si iskra neugasna 
vječnog Božjeg plameništa. 
S tobom ljudski život začne, 
svakom od nas Bog te daje, 
da kroz tebe i po tebi 
veličje Mu svijetom sjaje. 


Satvorena na lik Božji: 
sa početkom, a bez kraja, 
ti slobodnom biraš voljom 
put do pakla ili raja. 

Jer od istog ti si Oca 
darovana svima nama, 
po tebi smo svi mi braća 
u tim suznim dolinama. 

Ne ovisi uvijek od nas, 
što i gd je će tko nas biti, 
ali oko istog Oca 
svima nam se okupiti. 

Zajednički tu će Otac 
suditi nam i rad toga, 
da T smo znali na toj zemlji 
ljubit manjeg brata svoga. 
Teško vama, vi tirani, 
teško vama, ubojice, 
teško vama, okrutnici, 
teško vama, pijavice! 

Pitat će vas vječni sudac: 
Gdje ste bili, kad sam bijedan 
dolazio putnik k vama, 
gladom srvan, bos i žedan?! 
Mjesto sebe slao sam vam 
djecu svoju, vašu braću, 
kakvi bjeste prema njima, 
takvu ćete primit plaću! 

U besmrtnoj duši našoj, 
na savjesti živoj ploči, 
upisan je zakon Božji, 
uvijek isti od istoči. 

Po njem svatko raspoznaje, 
što je dobro i što zlo je, 
u sve duše svijeh ljudi 
Bog taj zakon urezo je. 

Pred tim vječnim zakonikom 


jednaki smo svi mi ljudi. 

I bez suca na toj zemlji 
taj nam zakon djela sudi. 

U zaludu čovjek traži 
Za nedjela zaklon tmine — 
svuda s njime savjest ide 
na bespuću, u dubine. 

Kano svjedok pratit će nas 
strašno Božje pred sudište, 
ona nam je već na zemlji: 
utješnica i stratište. 

0 besmrtna dušo naša, 
svakom od nas dođe doba, 
da potraži odmorišta 

u naručju hladnog groba. 

U tom času, na rastanku, 
mnogi li su pr oplakali, 
što su svega vijeka svoga 
tvoje bivstvo poricali. 

U tom času, na rastanku, 
ti si uz nas sve do kraja, 
ostavljaš nas kano titraj 
posljednjeg nam uzdisaja. 

1 kada nam već nestane 
i pepela i plemena, 

i u tmini kad vjekova 
izgine nam uspomena: 
ti na našem pjevaš grobu 
pjesmu boli i čeznuća, 
željno danak očekuješ 
tjelesnog nam uskrsnuća. 

Pa kad svane taj nam danak, 
da se opet s tijelom spojiš 
i od njega u vječnosti 
nikad već se razdvojiš; 
već da s njime dijeliš vjerno 
kroz svu vječnost, a bez kraja , 
što si s njime zaslužila: 
muke pakle, slasti raja. 

Književnost 

Mate Ujević: JOVAN HRANILO- 
VIĆ, književna studija, prilog za po- 
vijest Hrvatske Moderne, Zagreb 

1933., str. 108., cijena 20 Din. — Sad, 

kad se Žumberak sprema, da proslavi 
svog najvećeg pjesnika, treba istaći 
i ovu književnu studiju o pjesniku 
Hraniloviću, koja je i najnovija i 
najbolja, što je imamo. Izašla je u 
grkokatoličkom kalendaru »Spome- 
nici« za ovu godinu, a izdana je evo 
i u posebnoj knjizi. To je jedan od 
najboljih njiževnih radova Ujevićevih. 
Osvijetsio je književnu pojavu pje- 
snika »Žumberačkih elegija« doista 
svestrano, temeljito, duboko i prem- 
da često i bezoobzirno kritički, ipak 
s mnogo iskrene ljubavi. Trebalo bi, 
da se svaki hrvatski inteligenat za- 
misli u ovu Ujevićevu vrlo istinitu 
tvrdnju: »Rijetko je koji naš pje- 
snik za života stekao toliko prizna- 
nja , a poslije smrti tako zaborav- 
ljen kao Hranilović.« I odmah da 
svaki požuri, da u svoju knjižnicu 
uvrsti i ovu knjigu, koja ima i tu 
svrhu, da tog hrvatskog pjesnika ot- 
me zaboravi. A. 

Jovan Hranilović: ŽUMBERAČKE 
ELEGIJE, pjesme, Zagreb 1934., ci- 
jena 10 Din (na finom papiru 15 Din). 
— Uoči proslave desete godišnjice 
Hranilovićeve smrti izašle su eto u 
novom izdanju pjesnikove najklasič- 
nije pjesme, uz koje je najviše ve- 
zana slava njegova imena. Za nje- 
gove »Žumberačke elegije« zna već 
svaki đak u srednjoj školi, čim poč- 
ne učiti hrvatsku književnost. Na- 
vršuje se sada ravno pola stoljeća, 
kako su te elegije spjevane pa kako 
su, čim su osvanule u »Vijencu«, iza- 
zvale opće priznanje. Tim Hranilovi- 
ćevim elegijama bile su preteče 12 
godina starije »Florentinske elegije« 
od Franje Cirakija, a za njima su se 
povele Kranjčevićeve »Uskočke ele- 
gije«. To su pjesnički ciklusi, koji 
su posebno markirani u hrvatskoj 
književnosti. Hranilovićev je bez su- 
mnje najsrdačniji, najtopliji. U tim 
stihovima je Hranilovićev pjesnički 
duh došao do najjačeg izražaja i do 
pravog pjesničkog triumfa. I danas 
i još dugo te će se pjesme čitati 
s užitkom. Tko ih nema, ne može 
biti pravi ljubitelj književnosti, ako 
i sada ostane bez tih krasnih pje- 
sama. A. 

V. Grmović: POD ČAĐAVIM KRO- 
VOM, slike iz Bihaćke Krajine, s po- 
govorom dra J. Andrića, izvanredno 
izdanje Hrvatskoga Književnoga Dru- 
štva sv. Jeronima za g. 1935., knjiga 

449., Zagreb 1934., str. 104, cijena 
10 Din. — Ovo je sigurno jedna od 
najsimpatičnijih knjiga, što ih je Je- 
ronimsko Književno Društvo ove 
jeseni izdalo za svoje članove. To 
je pripovjedačko djelo, koje nam 
prikazuje dušu bihaćkoga kraja na- 
še drage Bosne. Tim se djelom prvi 
put javlja jedan naš pripovjedač, koji 
doduše nije novajlija na peru, nego 
piše već preko četvrt stoljeća (i u 
»Obitelji« smo već imali prilike či- 
tati neke njegove stvari). Ali ovo mu 


je prvo djelo izdano u posebnoj 
knjizi. I sad će i kritika i čitaoci 
imati prilike, da prvi put izreknu sud 
o tom piscu. Mi ćemo to također 
opširnije učiniti. Zasad samo upo- 
zorujemo na ovu zaista vrijednu 
knjigu, koja se s užitkom čita. Iza- 
šla je kao jedna između onih 4 knji- 
ga, koje čine (za ukupnih 20 dinara) 
skupinu godišnjih izvanrednih jero- 
nimskih izdanja, te. im stoji ove go- 
dine na čelu kao prva. 

Bogdan Babić: ZDRAVLJE SELA, 
pouka iz higijene, redovno izdanje 
Hrvatskoga Književnoga Društva sv. 
Jeronima za god. 1935., Zagreb 1934., 
str. 64, cijena 10 Din. — Mnogo se 
govori o higijeni gradova, knjige se 
o tom pišu i milijuni se iz gradskih 
proračuna troše za zdravstveno po- 
dizanje gradova. A za selo nitko u 
tom ne mari. Higijena sela je najveća 
nepoznanica nesamo u praktičnom 
životu, nego i u štampi i knjizi. Naj- 
više ako se pojavi nekoliko uobi- 
čajenih fraza, ali da tko temeljitije 
zahvati u to pitanje, toga gotovo i 
nema. Pa ipak ima, kao što to do- 
kazuje evo i ova knjiga. Napisana 
je po dobro promišljenu planu i po- 
sve praktički. Iako knjiga nije ve- 
lika, u njoj je rečeno uglavnom sve, 
što treba svaki, tko živi na selu, o 
tom pitanju da zna. I što je najza- 
nimljivije, ta knjiga govoreći o zdra- 
ljvu zalazi i na područja, za koja 
nismo ni slutili, da bi mogla imati 
sa zdravljem kakve veze (prosvjeta, 
zadruge, ciglane, mlinovi, zabave itd.). 
a ipak tu vidimo, da ulaze u sklop 
cjelokupnog zdravstvenog nastojanja 
na selu. Knjiga završuje s upozore- 
njen na važnost katoličkoga karita- 
tivnog rada, kojega je*potreba baš 
u najnovije vrijeme s najviših mje- 
sta isticana. Dosta lagan stil, lijep 
tisak, dobar izbor slika i ukupna 
oprema čine ovu knjigu na prvi po- 
gled privlačljivom. 

Fijm 

Film o proštenju sv. Antuna. Za- 
grebački Olimp-kino stao je da nas 
upoznaje s dobrim izborom čeških 
zvučnih filmova. Tako smo prošli 
tjedan vidjeli davno najavljeni film 
»U svataho Antoničko«, koji je u 
čehoslovačkoj doživio lijep uspjeh. I 
kod nas je naišao na veće simpatije 
nego dosadašnji češki filmovi, prema 
kojima postoje u naše publike ne- 
shvatljive predrasude (a zapravo im 
se ne pravi dovoljna reklama). Film 
»U svateho Antonička« je naskroz 
vesela filmska opereta, kojoj se rad- 
nja zbiva djelomično na češkom se- 
lu, a djelomično u kući jednog slav- 
nog slikara. Glavni motiv je radnje: 
Na proštenju sv. Antuna združuju 
se zaljubljena srca (»U svateho An- 
tonička vždy se spoji dve srdička«). 
Malo to zvuči i kao profanacija pro- 
štenja, ali u filmu to ne dolazi do 
takvog značenja. Sa vesele je strane 

Slika desno: 

JOVAN HRANILOVIĆ, 
pjesnik hrvatskoga Žumberka 




prikazan seljački život, napose s et- 
nografske strane. Radnja je ispre- 
pletena sa 3 ljubavi, pa da se kod 
jedne ne radi o rastavljenoj ženi, ne 
bi moglo biti prigovora. Inače je sve 
pristojno i to je uopće odlika i češ- 
kih opera i opereta, pa eto i filmo- 
va. Već zato bi trebalo, da im če- 
stita kino-publika na prednost. Ovaj 
film ima i uspjeli šlager, koji se pro- 
vlači kroz cijelu radnju, pa kad pu- 
blika izlazi iz kina, čuješ na sve stra- 
ne, gdje tu melodiju pjevulje. Iza tog 
filma slijedi u istom kinu još uspje- 
liji češki film, »Rijeka«, koji je i češ- 
ka katolička kritika pohvalila, pa 
na nj već sad upozorujemo. 

Drugi bugarski zvučni film. Do- 
sad imadu Bugari samo jedan zvuč- 
ni film (tonfilm). Sad njihov pisac 
Mitov i ravnatelj sofijskoga kazali- 
šta Stojčev rade na novom zvučnom 
filmu, koji će se zvati »Pjesma Bal- 
kana«. U njem nastupaju najbolji 
bugarski glumci, a glazbu je skladao 
po pučkim motivima prvi i najveći 
dosadašnji bugarski operni skladatelj 
Georgi Atanasov, čije opere »Bori- 
slav«, »Gergana«, »Zapuštena vode- 
nica« i »Cvijeta« čine temelj samo- 
stalne bugarske operne glazbe uopće. 
A sad Atanasov polaže i temelje bu- 
garskoj tonfilmskoj glazbi. 

Morska neman u filmu. Pred neko 
vrijeme su veliku senzaciju po svim 
svjetskim novinama pobuđivale vi- 
jesti o tom, kako se u jednom škot- 
skom jezeru pojavila neka golema, 
nikad još neviđena morska neman. 
Sad ćemo već ove sezone moći vi- 
djeti tu morsku neman u filmu »Sing 
King-Konga«, koji je izrađen u Ame- 
rici. 

Talijanski Hollywoođ. Na obali Đe- 
novskoga zaljeva u Tirreniji nedaleko 
Livorna bit će izgrađen filmski grad, 
za koji vele, da ne će nimalo zaosta- 
jati za Holly\voodom. 



Iz karlovačkog života I ONDA JE BILO BORBE 


Bilo je jedne večeri u rujnu. 

U »gospodskoj« sobi u gostionici kod »Lijepe 
prepelice« u Karlovcu sjedio je Pavao Brković, 
suvlasnik poznate velike trgovačke kuće Pavlo- 
vić i Brković u Sisku. Nalazio se na putu prema 
Gorskom Kotaru i onda dalje prema Senju i Ri- 
jeci te je htio da se zadrži još i u Karlovcu. 
Odavle će kolima obići još susjedna manja mje- 
sta, u koja se zadnjih petnaestak godina svake 
jeseni navraćao, jer je ondje pravio dobre po- 
slove. 

»Lijepa prepelica« u Karlovcu slovila je kao 
solidno i pristojno svratiste, i u njemu su re- 
dovno odsjedali svi poslovni ljudi. Sobe su bile 
čiste i uredne, kuhinja dobra i građanska, cijene 
umjerene, a vlasnik je vodio tako reći očinsku 
brigu o potrebama svojih gostiju, poslovnih 
ljudi, i uvijek je imao u pripravnosti nekoliko 
kola, bilo s jednim, bilo s dva konja, da putnike 
odvezu, kuda zažele. Sva su kola bila udešena 
tako, da se na njima mogla smjestiti zgodno 
sva uobičajena prtljaga, dakle postojali su svi 
uvjeti, da se »Lijepa prepelica« uzmogne na- 
zvati solidnim i zgodnim svratištem. 

A onda Joško, natkonobar, ili kako su ga po 
domaću zvali »ober«. To je bio biser, pravi prav- 
cati biser. Svakog putnika, koji je samo jedam- 
put odsjeo u svratištu, znao je po menu, znao 
je, kad je zadnji put bio u svratištu, u kojoj je 
sobi noćio, koliko je kovčega sa sobom donio, 
koje je trgovce i radnje posjetio, kuda je tre- 
balo slati poštu, koja je došla, nakon što je on 
već otišao iz Karlovca, i slično. Sve je to držao 
u glavi i nije mu bila potrebna nikakva biljež- 
nica. Zaželi li gost, da bude probuđen u to i to 
vrijeme, na Joška se mogao osloniti. Joško bi 
ga sam radije prenio u mjesto, kuda je kanio 
otputovati, sa krevetom, nego da bi se kasnije 
moglo pričati, da bi koji gost iz svratišta njego- 
vom krivnjom bilo kamo zakasnio. 

Brković je sjedio u »boljoj« sobi i pisao. Pi- 
sao je svojoj ženi, koju već punih četrnaest 
dana nije bio vidio, i svome sinu Ivanu. Pisao je 
mirno. Tko je inače poznavao živahnog i lako 
uzbudljivog gospodina, ne bi vjerovao, da je on 
tako miran, kad piše pisma. 

Brković je bio neobično sposoban trgovac, koji 
je vlastitom marljivošću i vlastitom spremom iz 
sitnih i malih početaka dotjerao do velikog ugle- 
da i do zamjernog bogatstva. 

On je bio sin malog petrinjskog pekara, ali 
ga očev zanat nije ni najmanje veselio. Htio je 
da postane trgovac i radi toga je izučio trgovinu 
nešto u rodnom mjestu, a više u Varaždinu. Kad 
je postao pomoćnik, nije se smirio u domovinij 
već je otputovao u Austriju i u Madžarsku, i po 
većim mjestima u raznim trgovinama proboravio 
lijepi broj godina, da se obogaćen znanjem, 
iskustvom i spremom povrati u zavičaj. Tu se 
oženio i sa svojim šurjakom otvori sada već opće 
poznatu trgovinu u Sisku. Za tu je trgovinu mno- 


go putovao, jer je imao mnogo spreme i volje 
za vanjski posao. 

Upravo je dovršio pismo. Pročitao ga je još 
jedamput, metnuo ga u kuvertu i prilijepio na 
nju marku. »Joško,« zovnu natkonobara, koji se 
upravo pomolio na vratima. 

Joško mu priđe. 

»Želio bih, da ovo pismo još večeras bude 
bačeno na poštu.« 

»Bit će u redu, gospodine Brkoviću.« 

»I, onda još nešto, Joško.« 

Joško, koji je bio već na vratima, priđe mu 
opet. 

»Recite mi istinu, je li ovdje moj konkurent 
Božić? Čini mi se, da sam ga danas o podne 
vidio.« 

»Da, gospodine Brkoviću, on je ovdje već od 
jučer.« 

»Što je danas radio?« 

»Danas je obilazio ovdašnje mušterije.« 

»Znate li, što sutra kani?« 

»Znam, sutra će obići kolima svu okolicu.« 

»Tako? To kanim i ja učiniti. Za koliko je 
sati naručio kola?« 

»Za osam sati, gospodine Brkoviću.« 

»Tako? Onda dajte moja zapreći za sedam 
sati.« 

»Drage volje, gospodine Brkoviću.« 

»Ali ne zaboravite, Joško. Ja se uzdam u vas.« 

»Budite bez brige, gospodine Brkoviću. Takve 
stvari ja nikad ne zaboravljam.« 

Brković je ispio još čašicu, dvije dobrog sveto- 
janskog vina, a onda ode u svoju sobu, da se 
odmori i dobro ispava, jer je sutradan izjutra, 
trebalo na posao. Trebalo je preteći konku- 
renta. 

* 

Sutradan izjutra zidna je ura upravo izbijala 
sedam sati, kad Brkoviću javiše, da ga čekaju 
kola. 

Bio je već odjeven i obučen i brzo sade u 
restauraciju. Kad mu je Joško donio uobičajeni 
doručak, nije mogao, a da ga još jedamput ne 
zapita: 

. »Zar ne, Joško, Božić još spava?« Pri tome 
namigne vragoljasto okom i oko usana mu se 
pojavi lukav smijeh. 

»Ne, gospodine Brkoviću,« odvrati Joško, »on 
je sinoć kasno još jedamput govorio s kočija- 
šem, i tada je naručio svoja kola za 6 sati iz- 
jutra. On se već prije jednog sata izvezao.« 

Brković se ukoči. 

»Ali, Joško, zašto . . .?« 

Samo malo podiže se njegovo tijelo sa stolice 
i on se prihvati rukama za grudi, a odmah za 
tim prevali se na naslon stolice — miran i za 
uvijek smiren. 

Srčana je kap učinila kraj njegovom životu 
punom nada. U najljepšoj muževnoj snazi pod- 
legao je u životnoj borbi. dr z. Šprajcer 

ČIME SE BAVE ŽENE U AMERICI? 


Premda se dosada u više drža- 
va (na pr. u Njemačkoj) poja- 
vilo mišljenje, da bi trebalo žene 
odvratiti od onih zvanja, koja 
već po prirodi pripadaju muš- 
karcima, ipak to nije bilo mo- 
guće još nigdje praktički prove- 
sti. To je mišljenje obrazloženo 
time, da bi se na taj način na- 
šlo zaposlenje za one muškar- 
ce, koji su inače bez posla. Osim 
toga time bi se naročito pogo- 
dovalo sklapanju brakova i 
stvaranju obitelji, što sve zasa- 
da u nikojem slučaju nije mo- 
guće s jednostavnog razloga, jer 
veliki dio muškaraca nije u sta- 
nju da osigura pristojan život 
sebi, svojoj ženi i djeci. Doduše 
ovo obrazloženje ima u sebi 
mnogo opravdanja, iako se 
smetnulo s uma, da je mnoga su- 
vremena žena prisiljena imati 
neko zvanje jedino zato, da po- 
dupre svoga muža u uzdržava- 
nju cijele obitelji. A dok su jed- 
ni i drugi razlozi jednako jaki i 
jednako opravdani, ne može se 
praktički pristupiti rješenju ovo- 
ga pitanja. Odnosno dokgod je 
žena prisiljena da zarađuje, a 
ne da se isključivo posveti obi- 
telji i odgoju djece, dotle joj 
ne smije nitko oduzimati zvanja. 

I ne samo, da su žene i dalje 
ostale u onim zvanjima, u koji- 
ma su do sada muškarcima snaž- 
no konkurirale, nego su čak stale 
da stvaraju nova zvanja! U to- 
me su najspretnije Amerikanke. 
One se ne plaše ni najopasnijeg 
posla, ako je u pitanju zarada. 

Dosad je poznato više sluča- 
jeva, u kojima su došle na vidje- 
lo te prednosti američke žene. 
Tako je na pr. jedan vlasnik ve- 
like menažerije u Los Angelosu 
preko novina nedavno tražio 
smjelog muškarca, koji bi se že- 
lio posvetiti dresiranju i čuvanju 
lavova i tigrova. Zanimljivo je, 
da su se vlasniku zvjerinjaka ja- 
vila na taj oglas dva muškarca i 
dvadeset i osam žena. Isto tako 
u blizini Hollyvooda živi jedna 
žena po imenu Gej, koja imade 
veliki broj lavova. Gojenjem i 
dresurom lavova bavi se ona već 
čitav niz godina. Po tome je ona 
postala tako glasovita, da goto- 
vo sva filmska poduzeća upo- 
trebljavaju za svoje filmove sa- 


mo one lavove, koje je ona dre- 
sirala. Poznata je jedna druga 
mlada Amerikanka, koja je po- 
stala glasovita zbog uspješnog 
skakanja padobranom. Tako go- 
tovo nema velikih svečanosti, 
na kojima ona ne bi pokazala 
svoju vještinu. A kako njezina 
točka obično privuče vrlo mno- 
go gledalaca, to je njezino su- 
djelovanje na programu sveča- 
nosti za same priređivače naj- 
češće vrlo unosno. Zbog toga je 
pozivaju na svečanosti gotovo u 
sve krajeve Sjedinjenih Država. 
Za jedan skok padobranom do- 
bije plaću od 500 dolara. — U 
t. zv. »ptičjim bolnicama«, kojih 
imade gotovo po svim krajevima 
Američke Unije, također djeluju 
žene Mnoge žene se bave dresu- 
rom kukaca. Tako dresiraju 
buhe, skakavce i leptire. Jedan 
dresirani skakavac stoji u Ame- 
rici po 30 do 40 dolara! 

Osim ovih znamenite su još 
dvije Amerikanke zbog svoga 
zvanja. Jedna je gđa Bern Alen, 
koju su prozvali najneobičnijom 
kućevlasnicom u cijeloj Ameri- 
ci. Ona je iz New Yorka. Rodite- 
lji su joj iza svoje smrti ostavili 
nešto zemljišta, koje u stvari i 
nije zemljište. To je prostor pun 
kamenja i stijena, koji se gotovo 
ni za što nije dao upotrebiti. 
Unatoč tome ova dovitljiva Ame- 
rikanka vuče sada lijepu korist 
od toga prostora. Ona je tamo 
smjestila 17 istrošenih tramvaj- 
skih kola, koja je kupila od nju- 
jorške općine. U njima je uredi- 
la stanove i iznajmila ih tako da 
od toga imade vrlo lijep prihod. 
— Druga je Miss Emy Komp- 
son, koja je u Americi uvela no- 
vo zvanje: djevojku, koja pa- 
kuje kovčege. Danas u Americi 
imade već do 500 takvih djevo- 
jaka Za skromnu nagradu pa- 
kuju one kovčege za firme kao i 
za privatne osobe. Ustanovljeno 
je, da je od onoga časa mnogo 
manje slučajeva krađe, otkako 
se kovčezi povjeravaju ovakovim 
djevojkama, da ih one zapakuju. 

Zbilja, nekoliko zanimljivih 
primjera, koji bjelodano poka- 
zuju, koliko je dosjetljiva su- 
vremena Amerikanka i na kakva 
je sve zvanja tjeraju nove druš- 
tvene prilike. R. T. 


TORBICE 

Fiizy-IS.ovćezi 

u svim veličinama 

TOME U SPISE (AKTEHTSSE), HOVtHRaE, TORliCE 

za dame i sve vrsti kožnate robe 
Sada: 

Nova zgrada Zaklade, 

ugao Ilice i baruna Jelačića. 


JE LB VAM POZNATO! 

1. Je li hrvatski kralj Dmitar Zvo- 
nimir imao sina? 

2. Zna li se, iz kojega je plemena 
bio hrvatski kralj Petar? 

3. Koji su hrvatski velikaši pot- 
pisali ugovor na Dravi godine 1102? 

4. Koji se blaženik kao vojnik bo- 
rio za slobodu Švajcarske? 

5. Koje je sve države osnovao pro- 
pali germanski narod Normani? 

6. Otkada je London prijestolnica? 

7. Odakle je uzeto i što znači ime 
razornog sredstva dinamita? 

ODGOVORI IZ PROŠLOG BROJA 

1. »Zagrebačko meteorno gvožđe« 
naziva se komad meteorita od ona 
dva, što padoše 16. svibnja 1751. 
kraj sela Hrašćine u Hrvatskom Za- 
gorju. Težak je 39.2 kilograma. Ni- 
jemci su ga odnijeli u svoju dvorsku 
zbirku u Beču. 

2. Kraj otoka se Lopuda srušio u 
more 30. prosinca 1925. oko 5 sati 
popodne oveći meteorit uz gromki 
prasak. 

3. Meteorit je u hrvatskom narod- 
nom vjerovanju zvijezda, što se pro- 
lila , što je pala i nestala. 

4. Metoeriti prolaze svemirom pla- 
netarnom brzinom, pa kada ulete u 
zemljinu atmosferu, zadru u uzduh 
te se od toga trenja ugriju i užare. 

5. Meteorna je kiša divni prirodni 
pojav, što se vidi, kada kroz zemljinu 
atmosferu jure jedan za drugim sto- 
tine i hiljade meteorita. Pojav je do- 
sta rijedak. Meteorna se kiša druk- 
čije nazivlje: gvozdena i zvjezdana 
kiša. 

6. Izračunato je, da je za meteor- 
ne kiše, što se opažala noću između 
9. i 10. listopada 1933. sa raznih to- 
čaka Zemlje, kroz zemljinu atmosfe- 
ru projurilo oko 10.000 meteorita. 
Pojav je trajao sat i po. 

7. Meteorno je gvožđe jedino či- 

sto gvožđe, što se može naći u pri- 
rodi. M. T. M. 


»VUK U OVČJOJ KOŽI« pučka 
drama u dva čina, napisao dr Josip 
Andrič, cijena 10 dinara, naručuje se 
kod uprave »Obitelju, Zagreb. 

Majka i dijete 

Dijete treba udobnosti i vedrine. 

Ako dojenče ne može po volji da 
se bacaka nožicama, tada plače. I 
dijete ne voli uvijek biti vezano u ja- 
stuke. Američani kažu: »Dijete, koje 
ima dosta udobnosti, dobro je dijeti.« 
To isto vrijedi i za majku: majka, 
koja ima dosta udobnosti, redovito 
je dobra majka. Mnoga su djeca zato 
nervozna, što im je majka nervozna, 
a to dolazi obično od prevelikog 
rada. Tako isto možemo redovito pro- 
tumačiti, odakle to, da je gdjekoje 
dijete mrzovoljasto i histerično, jer 
je obično i mati takvog djeteta uvi- 
jek mrzovoljasta i histerična. Majke 
trebaju da čuvaju i štede svoje živ- 
ce za ljubav svoje djece. I u kući ne 
bi smjelo biti, da je majka uvijek ne- 
raspoložena, mrka, mrzovoljasta, da 
svačem samo prigovara, da grdi i da 
se svađa, jer sve to djeluje na dijete. 
Djetetu je potrebna udobnost i svje- 
žina kao i mlijeko, kojim se hrani. 

Kućanstvo 

Spremanje ljetnih stvari. Bliži se 
jesen, pa će doskora mnoge ljetne 
stvari morati biti spremljene preko 
zime: to su ljetne čarape, bijele i 
svijetle cipele, lake ljetne haljine, 
ljetno rublje itd. Nikad ne smijemo 
spremiti prljavu stvar, jer i narod 
kaže, da prah i prljavština izjedaju 
tkaninu. A nije to ni lijepo i znak je 
velike neurednosti, ako se stvari 
prije, nego što se spreme u ormar ili 
škrinju, ne očiste. Bijelo rublje se 
ne plavi i ne škrobi prije spremanja. 
Osjetljive tkanine treba zamotati u 
starije isprane tkanine ili u svileni 
papir i tako staviti u škrinju ili or- 
mar. Čarape treba čisto oprati i, ako 
su poderane, zaštopati pa tek onda 
spremiti. Dječje stvari, koje će di- 
jete do drugog ljeta prerasti, treba 
spremati samo onda, ako ima ili ako 
se treba nadati, da će biti još i ma- 
nje djece, koja će to kasnije nositi. 



SVILA • ŠTOFOVI 


»ZBO* 


PLATNO -SAGOVI 


Inače treba takve stvari pokloniti 
siromašnoj djeci. Nikad se ne smiju 
u spremljenim stvarima ostavljati 
igle ili gumbašnice, jer zarđaju od 
vlage, od koje ih ne možemo zimi 
posve sačuvati, pa onda se stvari sa- 
mo od rđe oštete. Stvari, koje traže 
veći popravak, valja spremiti tako, 
da do njih opet lako možemo doći, 
jer čim po zimi bude više vremena, 
treba ih uzeti i popraviti. Zato neka 
budu negdje s vrha spremljene, da 
ne treba po škrinji ili ormaru sve 
druge premetati, dok ne dođemo do 
tih, koje hoćemo da izvadimo i po- 
pravimo. 

Jelovnik 

DOBRI KOLAČI 

Za blagdan i nedjelju svatko voli 
da ima dobrih kolača, pa makar bili 
najjednostavniji. Kolači moraju biti 
ukusni i dobro probavljivi. Nije dobro 
pretrpati kolače svačim, pa da budu 
teže probavljivi. Napraviti dobre ko- 
lače je velika vještina, koja je ponos 
svake domaćice. Najčešće se peku 
kolači s kvasom (germom). 

Važno je brašno. Dobro je mije- 
šati glatko tijesto s grisastim, jer 
glatko čini tijesto razvlačivim i tije- 
sto se od njega načinjeno toliko ne 
suši. Maslac ili mast treba tući pri- 
je, nego je metnemo u tijesto. Svje- 
ži maslac je malo izdašan, izdašniji 
je prekuhani ili pomiješani s mašću. 
Tko ne podnosi miris maslaca u ko- 
laču, neka umijesi tijesto ili dobrom 
(guščjom) mašću, vrhnjem i mlije- 
kom, pa će kolači biti sipki i ukusni. 

Tijesto treba dobro umiješati, da 
u nj dođe zraka, koji je za kvas po- 
treban. A osim toga se tako razdi- 
jele sve sastavine po cijelom tijestu, 
koje tim postaje svuda jednako po- 
rozno. 

Kad je tijesto ukislo, načinimo ko- 
lač, koji onda još ostavimo, da neko 
vrijeme stoji, da nabuja, a tek tada 
ga pečemo. 

U prevrućoj pečenjari tijesto puca i 
zagori, a u premalo toploj se suši, a 
ne peče. Dobro je, kad kolač peče- 
mo, s vrha ga navlažiti, da ugljična 
kiselina može izlaziti iz njega, jer 
tijesto tim nabuja. 

Vreli kolač možemo premazati 
mlakom vodom pa ga iznova metnuti 
u pečenjaru. Šećer se tada mijenja 
u karamel, a kora dobiva lijep sjaj. 
Dok se kolač peče, nije dobro otva- 
rati pečenjaru često, da ne ohladi te 
da se kolač jednako peče. 

Tepsiju ili oblik, u kojem pečemo 
kolač, treba prije, nego u nj stavi- 
mo tijesto, namazati mašću ili ma- 
slacem, da kolač odozdo dobije krh- 
ku koru i da se lako da izvaditi. 

U jaje, kojim pravimo tijesto, do- 
dajemo malo mlijeka, jer tim kolači 
postaju krhki. 

Kolači se pune makom, orasima, 
pekmezom, grožđicama itd. 

Mak .se prije pirjani s malo crne 
kave. Dodaje mu se meda, šećera, 
zgnječene šljive bez kožice, grožđi- 
ca, cimeta i vanilije. Mjesto meda mo- 
že biti i malo malinova soka ili kom- 


pota. Tim dobiva mak izvrstan ukus. 
Može se mak miješati i s jabukama. 
Fino samljeveni mak se kuha s ogu- 
ljenim narezanim jabukama, pa kad 
se sok iz jabuka ispari, dodajemo 
šećera i limunove korice. 

Ako kolač punimo orasima, same- 
ljemo 12 dkg očišćenih oraha, pomije- 
šamo sa 3 žlice vrhnja, dodamo žlicu 
ruma i malo tučene narančine kore. 
Tko voli cimeta, može i njega prido- 
dati. Isto tako i grožđica. 

Grožđicama se puni kolač tako, 
da nasjeckane grožđice časak pirja- 
nimo sa šećerom, cimtom, žlicom bi- 
jela vina i limunovom korom. 

Dobar kolač za blagdan. Miješaj 
20 dkg maslaca sa 4 žumanjka, pa to 
primiješaj u 1 kg brašna. Dodaj še- 
ćera, soli, mlijeka i 2K dkg u mli- 
jeku raskvašena kvasa (germe). Na- 
čini čvrsto tijesto, ali da se dobro 
razvlači. Razdijeli ga na četiri hljep- 
čića i svaki pusti, da naraste. Tada 
svaki stavi u posebnu namašćenu tep- 
siju i rukom ga raširi po cijeloj tep- 
siji, da tijesto bude svuda ravno. S 
kraja namaži jajetom. S vrha pospi 
jedno tijesto priređenim makom, dru- 
go grožđicama ili orasima (može biti 
mjesto toga i sir), treći pekmezom, 
a četvrti jabukama. Kad su svi peče- 
ni, stavi jedan na drugi i reži kao 
tortu. S. Ai 


Upozorujemo naše čitatelje na do- 
maći proizvod kovčega, torbe za 
spise (Aktentaše), novčarke i torbice 
za školu, koje proizvodi domaći naš 
zagrebački građanin JOSIP FtJZY. 
Svakako je naša dužnost, da kupu- 
jemo robu kod našeg oglašivača. 



ČISTOĆA ILICA 


Lice, koje je puno bobuljica, prištića, 
lišaja i sunčanih pjega, dokazuje 
premalo njege i pažnje za njega 



Slike pokazuju, kako se dade nečisto i zane- 
mareno lice gospođa ili gospode sa njegom 
opet očistiti, poljepšati i da se samo malo 
dnevno uzme vremena za njegu lica. Ako 
je lice suho, tad valja da se upotrebi masna 


MANDULA 

pomada za lice 


Cijena lončiću 
Din 15 — 
Liljan sapun 
Din 10-- 


Proizvodi i u promet stavlja stara 
KAPTOLSKA LJEKARNA SV. MARIJE 
osnovana god. 1599. Vlatko Bartulić, 
Zagreb, Dolac kraj Tržnice. Dobiva se 
u svakoj ljekarni 

ZANUŠ VILINSKO DIJETE 

(Arnautska narodna priča) 


Bila jedna vila, koja se vjenčala s mladim ju- 
nakom. Kada joj se rodio sin, umre joj muž, — 
i ona ostane sama s djetetom. Da nije bilo djete- 
ta, ona bi se opet bila vratila k vilama, ali ovako 
je morala ostati u kući, u kojoj je bila prije uda- 
na, bar dotle, dok joj dijete ne stane na junačke 
noge. 

Dječak, koga prozvaše Zanuš, jer mu je majka 
bila vila (zana), pasao je ovce i idući za njima 
zabavljao se sviralom, koju mu je majka dala i 
na kojoj je izvodio tako lijepe pjesme, da bi i 
same ptice začuđeno umuknule, da slušaju tu 
svirku. 

Kada bi Zanuš s ovcama polazio od kuće, maj- 
ka mu kazivala, nek ih pase, gdje god hoće, ali 
samo ne na onom brdu, koje se već izdaleka ze- 
lenilo i talasalo od sočne paše. On je slušao maj- 
ku, dok je bio dječak, a kada se osjetio momkom, 
često ga je nešto vuklo, da potjera ovce na za- 
branjeno brdo i da vidi, što li tamo ima. 

Tako jedamput pođe zbilja onamo. Došavši na 
vrh brda začu već izdaleka pjesmu djevojačku, 
a kada se približi, ugleda u kolo kamenjem ogra- 
đenu ravan, a u tom vilinskom kolu plešu i pje- 
vaju vile. 

Vile su već izdaleka čule njegovu svirku, a 
kad im se odvažno približi, reče mu jedna: 

»Ti doista krasno sviraš na svirali, pa bi nam 
mogao zasvirati, a mi ćemo plesati. Ali da zna- 
deš: ako mi plešući sustanemo prije tebe, dat će- 
mo ti jednu od nas, pa je vodi, a ako ti svirajući 
sustaneš prije nas, mi ćemo te izbiti.« 

Mladić pristade i poče svirati, a vile stanu ple- 
sati. Svirao je po vas dan, ali kada se sunce na- 
gnulo zapadu, umori se mladić, presta svirkom, a 
vile navališe na nj te ga izudaraše. 

Sav skrhan vrati se kući. No dosutra mu opet 
dođe volja, da ode na brdo vilama, da ih vidi, 
i vrati se opet ispremlaćen kući. 

To se ponavljalo, sve dok mu mati ne opazi, 
kako je oslabio i oronuo. I ona ga upita, oda šta 
boluje. Zanuš ispriča majci, šta mu se dešava na 
vilinu brdu. Zato ga ona sutradan, kada je opet 
pošao na pašu, opomenu, da ne ide na vilino 
brdo, a ako se već ne može obuzdati, neka nastoji 
da vili, koja mu se najbolje svidi, dok ona pleše, 
otme s glave njen veo. 

Zanuš posluša majku i ode na vilino brdo, da 
im svira. Kada su se vile najbolje razigrale, skine 
on najmlađoj vili veo s glave te ga sakri u nje- 
drima. U taj čas se vile razbježaše. Samo ona, 
kojoj je uzeo veo, osta na mjestu te je plačući 
molila i zaklinjala mladića, da joj vrati veo, jer 
bez njega da više ne smije među druge vile. 
Mladić joj odbije molbu i zamoli je, da pođe 
s njime, jer će s njime biti sretnija, nego u zele- 
noj šumi i pustoj planini. 

I vila morade za njim do kuće, gdje je mladi- 
ćeva majka lijepo dočeka te brzo sazva svatove 
i vjenča sina za mladu vilu. A vilin veo, što ga je 


Zanuš dao majci, smota ona i sakri na najskrov- 
nije mjesto. 

Mladenci su živjeli sretno i zadovoljno, a kad 
im se rodio sinčić, veselju ne bi kraja. 

Uto se desilo, da se u susjeda sakupila svadba 
pa Zanuš povede i svoju ženu sa djetetom na 
naramku. Kada se kolo dobro razigralo, upitaše 
svadbari mladu, zašto ona ne pleše. Ali mlada 
vila ne će nikako da pleše. Kada ju poče i muž 
moliti, da za hator susjedima uđe u kolo, reče 
mu ona, da se bez svog vela ne može hvatati u 
kolo. Zanuš, kako je bio u svatovskom raspolože- 
nju željan, da sa svojom lijepom ženom bar je- 
damput zapleše, pohiti kući i zaište od majke 
veo. Molio ju je tako dugo, dok joj se ne na- 
moli, te ona potraži veo i dade. Vila prebaci veo 
na glavu te se sa sinom u naramku uhvati u kolo. 
Kolo se nije ni tri puta okrenulo, kad li ona po- 
leti kao ptica sa djetetom i za čas je nesta pod 
oblacima. 

Svati se zapanjiše od čuda, a jadni Zanuš osta 
tugujući za izgubljenom ženom i sinom. Odsad 
je dane i noći razmišljao, kako bi ih mogao naći. 
I jednog dana reče majci, da je naumio poći u 
svijet, da ih traži. 

»Idi, sinko,« reče mati, »sa srećom,« i dade mu 
bočicu sa nekom vodom, od koje je tri kapi do- 
voljno, da ožive mrtva čovjeka. 

I tako Zanuš krenu na daleki put, da traži že- 
nu i dijete. 


GL9H5KE 3EH0MM5RE RH3ISE 

Zfl GODINU 1935. 

6' GLAVNA 6ZDANJA: 

1. Danica: Kalendar za god. 1935. ] 

2. Mayer: Krvavi sabor križevački ; 

3. Jedna poučna knjiga j 

61. REDOVNA IZDANJA: 

4. Šarić: Evanđelist III. Dio > 

5. Babić: Zdravlje sela / 

661. BZVANREDNA IZDANJA: 

6 . Grmović: Pod čađavim krovom ^ 

7. Blažević: Temelji kršćan. života 

8. Horvat: Brv. prep. u Dalmaciji 

9. Cezner-Andrić: Domaćica u ku- 

hinji j 

Prve tri knjige za (lanove samo 10 Din 
Prvih pet knjiga za č lanove samo 20 Din 
Svih 9 knjiga za č lanove samo 40 Din 

Oni, koji nisu jeronimski članovi, plaćaju dvostruko, 
ali mogu se upisati i platiti 10 dinara članarine 
jedamput zauvijek, te odmah imadu pravo na 
člansku cijenu. — Upisivanje članova obavlja i 
narudžbe knjiga prima i uprava „OBITELJU 


10 Din 


10 Din 


20 Din 


Naša su djeca uzdanica naša 
i radost naša. 

Treba da se brinemo za njihov tjelesni i du- 
ševni napredak! Nitko ne potrebuje toliko du- 
ševne hrane, koliko dijete . . ali majke često nisu 
u stanju da im je dovoljno dadu. Tu im treba da 
pomogne dobro dječje štivo, za kojim svako di- 
jete neprestano pruža ruke i kojemu se nepre- 
stano navraća. Tom dobrom dječjem štivu rodi- 
telji treba da mnogo žrtvuju. Mi našim rodite- 
ljima preporučamo prekrasni ilustrovani mjese- 
čnik »Malu Mladost«, koja godišnje stoji samo 
10 dinara! Uz nju preporučamo i 10 dječjih knjiga, 
koje je dosad izdala Knjižnica Dobre Djece, a od 
kojih svaka stoji (uvezana) samo 20 dinara! Na- 
rudžbe prima i uprava našeg lista. 


Putujući namjeri se pod jednim hrastom na 
troje ljudi, koji su se svađali i prepirali. 

»Zašto se tako svađate?« upita Zanuš. 

»Eto treba da među se pravedno podijelimo 
ove tri stvari: ovu kapu, ovo runo i ovaj štap, a 
ne možemo, da se složimo.« 

»Pa zar je vrijedno, da se troje ljudi svađa za 
te stvari, koje nemaju nikakve vrijednosti?« 

»Imaju i te kake,« reče jedan. »Tko posadi 
kapu na glavu, nevidljiv je, štap ima snagu, da 
će onaj, tko ga ima u ruci, njime potući čitavu 
vojsku, a tko na runo sjedne i potjera štapom, 
maže po zraku letjeti brže, nego ikoja ptica. 
Nego brate, ti si stranac i u toj stvari nepristran, 
daj, pa nam ti to podijeli kao dobar čovjek.« 

»Drage volje,« reče Zanuš. »Položite stvari 
pod ovo drvo i pođite tamo do onoga na kraj 
ravni. Kad dadnem znak, potrčite sva trojica 
Tko prvi stigne k meti, neka uzme štap, drugi 
neka uzme kapu, a trećem neka bude ovčiie 
runo.« 

Ona trojica se začudiše, kako im je mudro 
svjetovao, i odoše na označeno mjesto čekajući 
na znak. A Zanuš pograbi čudotvorne stvari, 
sjedne na runo te se za čas izgubi s vida. 

Kada se spustila noć, leže pod krošnju velikog 
drveta i prespava. A u zoru pođe dalje. Kad je 


NJEGA LICA I PUTI 

Bez njege jest mladost rugoba trajna, 
Sa njegom jest mladost ljepota bajna 

Razlika u izgledu istog lica: 



Bez njege Prolazna njega Redovita njega 

Kroz stoljetna iskustva preporučamo za njegu lica ono 
što je uistinu najbolje za njegu masnog lica, a to jest 

MANDULA CREMA ZA LICE 

koja čisti lice od nabora, bobuljica, prištića, lišaja 
i od sunčanih pjega. Cijena lončića Din 15*—. Novo- 
derma sapun Din 10*—. Proizvodi i stavlja u promet 
stara g. 1599 osnov. KAPTOLSKA LJEKARNA SV. 
MARIJE, ljek. V. Bartulić, Zagreb, Dolac kraj Tržnice 


sunce ogranulo, ugleda na zemlji ogromne noge 
te idući dalje ugleda nakon dugog puta koljena. 
Oko podne stiže do pojasa, a tek pred mrak na- 
đe se kod glave tog ogromnog diva. A glavu 
diva držala mu je njegova mati, koja je kukala 
i naricala kao sinja kukavica. 

»Zašto plačeš, bako?« upita je Zanuš. 

»Kako da ne plačem? Eto tri dana, što mi je 
sin umro, i ne znam, kako da ga vratim životu.« 

»Ne plači, majko, on samo spava.« 

I uze svoju bočicu, poprska mu lice, a div 
otvori oči, protegnu se i reče: 

»Oj, majko, ala sam ti tvrdo spavao!« 

»Nije to bio san, već smrt, a ovaj te je junak 
oživio,« reče mu mati. 

»Hvala ti, neznani junače!« reče div okrenuvši 
se Zanušu. »Kada si mi evo dobro učinio, i ja ću 
ti vratiti milo za drago.« 

»Ne znam, možeš li mi pomoći u nevolji,« 
reče Zanuš i upita, nije li tu prošla neka žena sa 
djetetom u naručaju. « I nakon što mu je ispripo- 
vjedio svoje jade, reče div: 

»Nisam vidio, ali da upitam svoje sluge.« 

I div uze sviralicu, zasvira i za čas doleti sa 
svih strana golemo jato ptica. Upita ih div, jesu 
li gdje vidjele taku i taku ženu sa djetetom u 
naramku. 

»Nismo,« odvratiše ptice u jedan glas i div za- 
svira po drugi put. I opet doleti jato ptica i upi- 
ta div isto, ali mu jednako odgovoriše. 

Konačno zasvira po treći put i doletješe ptice 
iz najdaljih krajeva, ali ni one ne vidješe Zanu- 
ševe žene. 

»Da li ste sve ptice došle?« upita div. »Ili nije 
možda koja izostala?« 

»Izostao je samo mali vrabac,« odvratiše mu, 
»jer mu je umro otac, pa ga baš zakapa.« 

Div zasvira ponovo, kad li ko bez daha doleti 
i vrabac. 

»Zašto nisi odmah došao?« upita ga div. 

»Oprosti mi, gospodaru, umro mi je otac, pa 
sam ga zakapao i položio u raku, da ga pokri- 
jem zemljom. A kad si zasvirao, požurio sam se 
i ostavio jednu nogu nepokopanu.« 

I njega div zapita, je li vidio ženu s djetetom 
u naramku. 

»Jesam,« reče vrabac, »baš pod mojim gnijez- 
dom je sjela, da se odmori i podoji dijete.« 

»Hajde, idi i što brže možeš povedi tog čovje- 
ka onamo.« 

»Hoću gospodaru. Ali hoće li me moći stići 
pješke?« 

»Ne boj se, vrapče,« reče Zanuš, prostre runo, 
sjede na nj i potjera štapom, a runo leti zrakom 
sve za vrapcem. 

Kada izdaleka ugleda drvo i pod njim svoju 
ženu, kako doji dijete, metne kapu na glavu, 
da ga ne vidi. Samo na čas maknu kapu i dijete 
ugledavši oca, zaviče: 

»Majko, majko, eto moga babe!« 

»Gdje zaboga, dijete?« reče mati. »Voljela bih 
ga i ja vidjeti.« 

Zanuš skide kapu i reče: 

»Eto me,« i zagrli ženu i dijete, a žena mu obe- 
ća, da ga više ne će ostaviti, jer se eto uvjerila, 
kako je voli, te ju je umio naći. 

I vratiše se kući te življahu sretno i zadovoljno. 

Ali desi se, te na vilajet napade čudna napast. 
U kralja bijaše lijepa kćerka, ali se na nesreću 
dala među vještice. Po danu je bila dobra i mila, 
ali po noći nestajala bi iz svoje odaje i vraćala 
bi se tek u zoru sva satrvena i umorna. Kada je 
to kralj opazio, zaključavao bi je. Ali to nije po- 
moglo, jer se znala provući kroz badžu ili kroz 
škrip u ključanici. Da je oduči od zle navike, po- 
stavi svaku noć stražara pred njenu sobu i zapri- 
jeti mu teškom kaznom, ako je ne uzmogne za- 
ustaviti. Ali ni to nije koristilo. Ona bi ipak 
odlazila, a jadnom stražaru bi odrezali jedamput 
uho, drugi put nos, trećiput ruku. Na taj način 
strada mnogo ljudi i niko ne smjede ni blizu kra- 
ljevu dvoru, da ga ne odvuku na stražu. 

Zanušu bi žao narodnog stradanja, te se po- 
nudi sam kralju, da mu čuva kćer. Kada ga dvo- 
rani vidješe, rugali su mu se, da se daje u tako 
opasan posao. Ali on je odvraćao, neka se za nj 
ne brinu, on će već znati očuvati kraljevnu. Ka- 
da ga na večer postaviše u ložnicu kraljevne 
učini se, kao da spava, a kraljevna videći to reče 
u sebi: 

»More čelo, mnogo boljih ljudi od tebe me 
nije moglo očuvati, pa ne ćeš ni ti!« 

I za čas pretvori se u pticu te poleti kroz pro- 
zor. Zanuš, čim to ugleda, skoči na svoje runo, 
stavi kapu na glavu i poleti za njom preko brda 
i dolina. Tako stigoše na samotno brdo, gdje se 
u gluho doba noći sastajahu vještice, da plešu 
i da se goste. Natočiše čaše, a kad ispiše, u sva- 
koj čaši puno zlata. Kad to vidje Zanuš, dohvati 
onako nevidljiv čašu kraljevne te je sakri u nje- 
dra. 

»Tko mi to uze čašu?« upita začuđeno kra- 
ljevna. 

»Ne mari za čašu, nego uzmi drugu,« rekoše 
joj vještice i nastaviše plesati. 

U neko doba začu se izdaleka glas pijevca i 
za čas se razletješe vještice i brdo osta pusto. 

Zanuš je opet letio za kraljevnom i putem pre- 
letješe preko dva brda. Na jednom stoji hrast 
sa stabljikom od srebra i granjem i lišćem od 
zlata, na drugom hrast sa bakrenim stablom i 
srebrnim granama. I Zanuš leteći za kraljevnom 
otkinu sa svakog stabla po grančicu, a kad je 
kraljevna čula šuštanje otrgnute grane, progo- 
vori: 

»Haj, haj, more goro, toliko sam te puta pre- 
lazila i nisi pisnula, zašto sada šuštiš?« 

Približivši se dvoru požuri se Zanuš napred i 
kad stiže kraljevna, nađe ga, kako tobože tvrdo 
spava, te se obradova, kako će i on sutra stra- 
dati. 

Kada sutradan svanu, dođe dvorska čeljad na 
vrata kraljevne i našavši Zanuša, kako mirno 
spava, povedoše ga pred kralja, da ga kazni. 

»Jesi li čuvao kraljevnu, kako sam ti rekao?« 
upita kralj. 

»Jesam,« reče on, »i znam svaki njen korak.« 



KAD IZDALEKA UGLEDA ŽENU, METNE KAPU NA GLAVU 


»A gdje je bila?« 

Zanuš ispriča sve natanko, kako se kraljevna 
pretvorila u pticu, kako je plesala i gostila se 
s vješticama, kako se čaša, kad je ispila vino, 
napunila zlatom i kako je dvaput prekorila šu- 
mu, zašto šušti. I onda izvadi iz njedara čašu i 
pokaza dvije grane, jednu sa zlatnim, drugu sa 
srebrnim lišćem. A kralj čuvši to morade vjero- 
vati te planu na djevojku, da je kazni. 

»Oprosti joj, kralju!« reče Zanuš. »Čuvao sam 
je, da izbavim jadne ljude, koji bi stražareći radi 
nje nastradali. Znadem, da će se odsad okaniti 
gadna društva vještica i postati čestita djevojka.« 

I kralj oprosti kćeri, a Zanuš vrati se zadovo- 
ljan kući te življaše dugo sretno i zadovoljno. 

Prlbilježio DR ĆIRO TRUHELKA 

HRVATI U MORAVSKOJ 

(Svršetak sa str. 722.) 

Treba poraditi svim silama, da se i ta naša 
skupina braće, kao i one a susjednoj Slovačkoj 
i u Gradišću, što bolje odr/e, povežu i s nama u 
domovini i među sobom. A dalo bi se dosta 
mnogo učiniti s dobrom voljom. Ta i sam bivši 
češkoslovački ministar prosvjete I. Đćrer izja- 
vio se spreman, da im namjesti učitelja Hrvata 
u jednu od njihovih pučkih škola, ako ga Jugo- 
slavija dade. Međutim ostvarilo se to nije. Ali 
zato im se može pomoći knjigama, koje će po- 
uzdano isto onako požudno čitati, kako to čine 
braća u Gradišću. A da je to potrebno, ne treba 
ni isticati, jer je opasnost odnarođenja velika. 

Sada su 16. rujna ti naši moravski Hrvati pro- 
slavili 350-godišnji jubilej svoje seobe iz stare 
domovine u one daleke krajeve današnje Čeho- 
slovačke. Tom prilikom treba i kod nas da se 
općenito pojača zanimanje za tu našu braću. 

Af. G. 


4U>$a& 

Na povratku sa ljetovanja. A.: »Ah, 
vi ste se vratili sa ladanja? No, ka- 
ko je bilo?« 

B.: »Vrlo dobro!« 

A. : »Kako ste stanovali?« 

B. : »Vrlo idilično, kod jednoga se- 
ljaka . . .« 

A. : »No, a kako je bilo sa hra- 
nom?« 

B. : »Hm! Što se toga tiče, stvar 
je već bila malo neobična. Najprije 
se pojavila neka bolest među pili- 
ćima, pa smo kroz nekoliko dana 
jeli samo piliće. Onda jedno prase 
nikako nije htjelo da ždere, uslijed 
čega su ga zaklali, pa smo se neko- 
liko dana hranili isključivo samo svi- 
njetinom. Da ne ugine, zaklano je 
zatim jedno tele. Sada smo opet do- 
bivali samo teletinu za jelo. Konačno 
je oboljela na smrt kućedomaćinova 
punica... Naravno, nije nam pre- 
ostalo ništa drugo, nego da spaku- 
jemo i da otputujemo još prije nje- 
zine smrti...!« 

Dilema. »Čudno! Liječnik mi je 
rekao, da ne smijem piti i da se ne 
smijem uzrujavati. A kako se ne ću 
uzrujavati, kad ne smijem piti!?« 

Kod ženidbenog posrednika. M 1 a- 
doženja: »Dobro! Ispričali ste mi 
sve lijepe osobine moje buduće žene 
Znam, da je dobra gazdarica, da do- 
bro kuha, šije, krpa, da ne pleše 
čariston, da ima pola milijunu mi- 
raza... A sad mi pokažite njezinu 
fotografiju!« 

Posrednik: »Odmah, molim! 
Samo izvolite prije toga ispiti par 
čašica ovoga izvanredno dobroga ko- 
njaka . . .« 

Samo praktično! A.: »Čujem, da ti 
je žena za imendan poklonila pušaći 
pribor! Pa ti ne pušiš?« 

B.: »Ja ne — ali puši ona!« 

Kod slikara. Dama: »Izvrsno ste 
pogodili ten mojega lica.« 

Slikar: »To nije nikakvo čudo, 
jer i ja radim sa bojama.« 

Umjetnički brak. Kipar: »A jesi 
li i sretan u braku?« 

Slikar: »Znaš, kako da ti ka- 
žem?... U bračnom jarmu živi se 
dosta — udobno. Moja žena odgo- 


netava, što predstavljaju moje slike, 
a ja opet svaki dan odgonetavam, 
što je ona zapravo htjela skuhati!« 

Tajna. A.: »Slušajte vi malo! Kako 
smijete posvuda javno govoriti, da 
sam ja glupan?« 

B.: »Oprostite! Ali ja nisam znao, 
da je to tajna.« 

Zlo. Stari jedan krčmar tuži se 
svome prijatelju, da mu sin ne zna 
kartati. 

»Čovječe,« reče ovaj, »budi veseo, 
da ne karta!« 

»Pa u tome i jest zlo,« odvrati kr- 
čmar, »jer karta unatoč tome, što 
ne zna!« 

Kinematografski oglas. »T a n t a- 

1 o v e muke« — na sveopći zahtjev 
općinstva — produljene. 

Pogođen. Žena: »Slušaj, dragi, 
naš Ivica, što više raste, to sve više 
postaje tebi sličan.« 

Muž: »A kakovu je to svinjariju 
opet načinio?« 

Preosjetljivi glazbenik. Vratar 
glazbene dvorane: »Tko vas 
je ovamo poslao?« 

Poli čist: »Jedan gospodin, koji 
je malo prije strašno uzbuđen odavle 
izašao. Rekao mi je, da ovdje mrcva- 
re nekog Schuberta.« 

Problem broj 36 



(Loschinski, Moskva). 



8. rujna. Američki parobrod 
»Morro Castle« na putu s otoka 
Kube u Njujork zapalio se te je 
poginulo preko 300 putnika. — 
Novine pišu, da Italija kani sa- 
zvati kongres podunavskih drža- 
va za gospodarsko zbliženje. 

9. Govori se, da je već skoro gotova 
stvar, da će k balkanskom paktu 
pristupiti i Bugarska i Albanija, 
te da će se tako naći sve balkan- 
ske države na okupu. 

10. Petnaesto redovno zasjedanje 
Društva Naroda u Ženevi s govo- 
rom češkoslovačkog ministra Be- 
neša kao predsjednika Savjeta 
Društva Naroda: u tom govoru 
iznesen je pregled najvažnijih me- 
đunarodnih događaja u prošlih 
godinu dana (agonija konferenci- 
je za razoružanje, Japan i Njema- 
čka izvan Društva Naroda uza 
sve poteškoće živi i da će živjeti, 
bilo to kome pravo ili ne bilo.) Za 
predsjednika ovogodišnjeg zasje- 
danja izabran je švedski ministar 
vanjskih posala Sandler. 

11. Italija želi sporazum s Francus- 
kom i Malom Antantom. - — Če- 
škoslovački predsjednik repu- 
blike Masaryk je tako bolestan, 
da mu kane izabrati namjesnika. 

12. U Rimu je Mussolini održao vi- 
jećanje s generalima, na kojem 
je bio i talijanski nasljednik pri- 
jestolja Umberto, te se veli, da 
se radi o ratnom pohodu protiv 
Abesinije, koju Italija već dugo 
želi učiniti svojom kolonijom, ali 
je g. 1898. kod takvog ratnog 
pohoda ondje doživjela sramotan 
poraz. Sada u Abesiniji ruju Ja- 
panci, pa to nije pravo ni Engle- 
skoj ni Francuskoj, zato Musso- 
lini drži, da je sad došao čas, da 
Italija ostvari svoj davni san uz 
privolu Francuza i Engleza. 

13. Poljski vanjski ministar Beck iz- 
javio u Društvu naroda, da Polj- 
ska otkazuje međunarodni ugovor 
o narodnim manjinama, dok ne 
budu narodne manjine zaštićene 
u svim državama (tiče se to oso- 
bito Rusije, Njemačke i Italije). 


DOBRIJANOVA SJEDALICA 



Čika lulu puši 
i sve nešto broji: 
veliki mu stolac 
danas krivo stoji. 



Reže stolcu noge, 
pa ga opet gleda, 
al se stolac lako 
ispraviti ne da! 



čika nema mira, 
skuplja snage svježe: 
i krivome stolcu 
noge opet reže . . . 


I na koncu konca, 
hvala dobrom Bogu, 
stolac našeg čike 
ostao bez nogu . . . 

ZAGONETKE 


i 



Koje su ovo knjjge i tko ih je 
napisao ? 



1. Najmekša ruda. 2. U zimi je na 
drveću. 3. kovina. 4. Hlapivo ulje. 5. 
Vrst korunda. 6. Vrst glinenca. 7. Iz- 
lazi iz vulkana. 8. Kovina. 9. Sadra. 

10. Glasovito nalazište dvolomnog 
vapnenca. 11. Kemijski elemenat. 12. 
Služi za trovanje muha. 

Od l.r— 12. Kemijski* pojam. 

ODGONETKE |Z BROJA 32. 

1. Križaljka. Vodoravno: 1. 
parip. 3. do. 4. ar. 10. sat. 11. uš. 12. 
kora. 14. klor. 18. hrt. 22. Beograd. 
23. kos. 26. trn. 28. Tito. 29. Soča. 
— Okomito: 1. Potop. 2. Pavao. 
5. as. 6. pa. 7. sag. 8. ao. 9. hrast. 

11. ulica. 12. kuna. 13. Ana. 14. kor. 
15. runo. 16. na. 17. pi. 19. rog. 20. 
pero. 21, Kain. 23. kit. 24 on. 25. 
Ivo. 27. rt. 

2. Homonim. ALAH, AHIL, ILIR, 
1RUD, UDAV, AVAR, AR'NO, NOGA, 
GAMA, MAMA. 

^ 3. Rebus. Nema jela bez djela. 


Zoro-aga, najstariji čovjek na svi- 
jetu, umro je u starosti od 160 go- 
dila. Neka je imao i samih 120, i to 
je dosta! Na njegovoj lješini prona- 
đeno je, da je imao tri bubrega! 
Ogromna je važnost bubrega za zdra- 
vlje i dobar osjećaj, jer se preko njih 
izlučuju otrovi i razni produkti unu- 
trašnje izmjene. Kada obole bubrezi, 
obično oboli poslije kojr drugi organ 
(srce!) radi ne-izlučenih otrova, koji 
pomalo truju te organe. — Bubrezi 
su rešeto za zdravlje! Što je balzam 
za rane, to je RADENSKA za čišćenje 
krvi i bubrege! Radi toga zdrav i do- 
bar osjećaj kod onih, koji redo- 
vito piju čuvenu RADENSKU, našu 
najbogatiju mineralnu vodu po razno- 
likosti sastavina, taj prirodni balzam 
za bubrege i krv! — Besplatne cje- 
nike i sve upute daje: Kupalište Sla- 
tina Radenci. 



ODGONETKE IZ BROJA 33. 

Križaljka. Vodoravno: 1. Ural; 
2. Mops; 3. Orah; 4. Neva; 5. Tat; 
6. Lešće; 7. Kip; 8. Ar; 9a. Emo; 9. 
om; 11. Magla; 14. Rak; 16. Pad; 18. 
Rob; 19. Čir; 21. Kir; 22. Rio; 25. 
Romeo; 26. Sir; 27. Grb; 29a. Rt; 
30. Naš; 32. Ovaj; 33. Alah; 35. Ma- 
kao; 38. Vi; 39. Rod; 40. Nada; 41. 
Maja. — Okomito: 1. Urar; 3. 
Otac; 6. Lim; 10. Mario; 12. Ljepak; 
13. Pćela; 15. Ema; 16. Pir; 17. Pa- 
riš; 20. Kor; 23. Korak; 24. Pegaz; 
25. Rim; 28. Amo; 29. Tava; 31. Šal; 
34. Ja; 36. Oro; 37. Aida; 38. Voda; 
39. Raj; 40. Na. 

ODGONETKE IZ BROJA 34. 

Križaljka. Vodoravno: 1. Ru- 
dolf Strohal; 12. stoljetno; 13. Č (aj- 
kovski) P (etar); 15. ato; 16. io; 17. 
sj.; 18. kas; 20. orlić; 22. tte, 23. Irak; 
25. auh; 26. krap; 27. Dimov; 29. 
Kairo; 30. rž; 31. Nikolaj; 32. ep; 
33. flota; 35. Ratti (Achille); 37. riva, 
38. ota; 40. Klis; 41. aja* t 42. Skiti; 

44. ona; 45. iva; 46. Ola; 48. A(ndrić) 
N(ikola); 49. prepelica; 51. organi- 
ziranje. — Okomito: 1. Rački dr 
Franjo; 2. D(avid) S(starčević); 3. 
ota; 4. loto; 5. flora; 6. S(veti) Jero- 
nim); 7. tepih; 8. rtić; 9. ono; 10. ho; 
11. lijepo pisanje; 14. Parižlija; 17. 
staretina; 19. sam; 21. ludosti; 22. 
ari; 24. , konta; 26. kajak; 28. via; 
29. Kar (Carr); 34. ova; 36. tlo; 38. 
okapi; 39. atoli; 42. Sven; 43. Ilir; 

45. Ira; 47. Aca; 49. p. g.; 50. au. 


HALJINE IZ PLETENOG MATERIJALA 
VRLO ZGODNE Z,A SADAŠNJE 
PREDJESENSKO DOBA 


Pranje kose 

Vrlo jć važno za njegu kose, čime se ista 

f >ere, zato valja osobitu pažnju posvetiti 
zboru sredstva za pranje kose. Kao oso- 
bito pouzdan za pranje kose jest 

fhfempo - kosoper od Kopriva 



Pravi proizvod nosi zaštitni znak. 
Cijena dvostrukom obroku t. i. za dva 
pranja samo Din 3*—. Posto tko unaprijed 
šalje Din 10* — dobiva listovnom poštom 
3 dvostruka omota po Din 3*- franko. 

KfcptOlska ljekarna sv. Mariji osno- 
vana g. 1599. u Opatovi ni ? 
VLATKO BARTULIČ, Zagreb, Dolac 
kraj Tržnice 


REBUS 



Hustrovuni tjednik . Obitelj ulazi surke nedjelje. Pretplata30 Din na tri mjeseca, za inozemstvo 4 dolara godišnje. Pretplata se plaća anaprijed 

l r*J' P 7 a f f ” vraćaju. .Obitelj- izdaje Konzorcij Kuća Dobre Štampe., Za Izdavača I uredništvo odgovara Dr Josip Andrić, glavni urednik Obitelji « 
Zagreb, Trenkova I. Adresa uredništva i uprave . Obitelji- : Zagreb, Trg Kralja Tomislava 21. Telefon 54-17. Ček. ral. pošt. šted. br. 33.536. 
.Obitelj' se tiska u Tiskari Narodnih Novina u Zagrebu. Za tiskaru odgovara V. Kirin, Zagreb. Deielićeva u l. 2. 

Slika na naslovnoj stranici: A £ O J X I J E CANG U V £ O Z I KRISTA 
na znamenitim pasionskim igran.a u Oberarr mc rgau 

IZ MARTINSKE VESI 

/ OKOLICE 


:: « V A' ... 


Gore : 

NEKADAŠNJA KAPELA, 
A SADAŠNJA ŽUPNA CRKVA 
SV. NIKOLE U DUBROVĆAKU 
(Od g. 1789. nova župa) 

Desno: 

SVATOVI RUŽICE MIKOVIĆ 
IZ TREBARJEVA 



Desno: 

ŽUPNA CRKVA 
Foto Noršić 



Lijevo : 

SNAHE U »POCULICI* 
I »CABAJKI 4 * IZ 
OKOLICE 
MARTINSKE VESI 
Foto Rubin 


UNUTRAŠNJOST CRKVE SV. MARTINA 
U BOŽIČNO DOBA 
Na oltaru je »Betlehem 4 * — Foto. Rubin 

Dolje: 

MALI BRACO I NJEGOVA DOBRA SEKA IZ MARTINSKE VESI 
Foto Vladimir Tkalčić 


Dolje: 

BISKUP SALIS-SEVIS SLUŽI SVEČANU SV. MISU 
PRIGODOM JUBfLEJ A ŽUPE U MARTINSKOJ VESI 

